МОҲИЯТДАН ЙИРОҚЛАШМАЙЛИК ёхуд тасаввуфшуносликдаги ғаройиботлар\nHome icon Бош саҳифа»Адабиётшунослик»МОҲИЯТДАН ЙИРОҚЛАШМАЙЛИК ёхуд тасаввуфшуносликдаги ғаройиботлар\nДунёда турли зиддиятларга бой, фавқулодда мураккаб иккита таълимот бўлса, шунинг биттаси тасаввуф. Бу таълимотнинг туб моҳиятида Ваҳдат – одамларни соф ва юксак илоҳий бирлик туйғуси атрофида бирлаштириш ётади. Лекин ҳеч бир давр ва замонда тасаввуф нафсоний ҳис ва майлларни акс эттирадиган касратдан ғолиб чиқа олгани йўқ. Шу боис тасаввуф номи билан жуда кўп ёлғонлар тўқилган, ҳар турли сохта ҳақиқатлар, саёзлик ботқоғидан юзага чиққан иддаолар илгари сурилган. Аммо буларга қарши туриш ниҳоятда қийин кечган. Акс ҳолда улкан тасаввуф олими Али ибн Усмон Жўллобой Ҳужвирий: “Маълум бўлсинким, тасаввуф илми бизнинг замонамизда йўқ бўлиб кетмишдир. Билхосса, ҳаво ва ҳавасла машғул бўлган, ризо йўлидан юз бурган ўлкаларда аҳвол шундайдир”, деб ёзмасди. Шунга яқин мазмундаги фикрлар бошқа машҳур тасаввуф арбоблари, жумладан, Хожа Аҳмад Яссавий томонидан ҳам баён этилган. Натижа нима бўлган? Асрлар кечган сайин тасаввуфнинг асл моҳиятидан йироқлашиш, устивор ва дахлсиз ҳақиқатларини бузиб кўрсатиш шиддат-ла кучайиб борган. Кейинги асрларга келиб, тасаввуф фақат маъно эмас – даъво, фақат ишқ эмас – ҳирс, ёлғиз холислик эмас – ғараз ва мунозара майдони эканлигини эътироф этишдан ўзга чора қолмаган. Йигирманчи юз йиллик, айтиш жоизки, тасаввуфшунослик учун ҳам таназзул ва сохтакорлик юз йиллиги сифатида тарихга кирди. Бунинг ҳам ўзига хос “замини” ва сабаблари бор, албатта. Биз шулардан иккитасини қайд этиб ўтмоқчимиз.\nАбдураҳмон Жомийнинг “Нафаҳот ул-унс”ида ёзилишича “Ташқи бир мажбурият ила такаллуф юзасидан тасаввуф ҳақида баҳс юритган гуноҳкор бўлур. Чунки бошдан ўтказилмаган, яъни яшалмаган бир нарса хусусида сўзлаш кишини йўлдан адаштирур”. Тан олиб айтайлик, тасаввуфий ҳаётни яшамаганимиз, завқу шавқини тотмаганимиз, шу ҳаёт, шу маслакнинг куч-қудрати, энг нозик, энг латиф сир-асрорларини тўғри идроклай олмаганимиз туфайли нафақат тасаввуф, балки тасаввуф адабиётини билиш ва текширишда ҳам адашишлар бўлди. Ва бунинг давом топиш жара ёни янада нохушдир. Биргина мисол келтирай.\nЯқинда журналларимиздан бирида, Алишер Навоийнинг “Лайли ва Мажнун” достонига бағишланган бир мақолани ўқиб қолдим. Мутахассислар уни қандай қабул қилишди – билмадим, аммо мен, шўрлик Мажнуннинг аҳвол-руҳиясига ачиндим. Агар мажозий ишқдан илоҳий ишққа кўтарилиш ва ишққа фоне бўлиш сирларини очишда қайси бир олим, Ҳегел таълимоти, физикларнинг ёруғлик табиатига доир мунозараси, “биологик эволюция назарияси”, японлар барпо этган “технократ жамият”, “кентавристика” деб аталган фан соҳаси кабиларга диққатни тортишини Қайс аввалдан сезганда эди, ақл-ҳушини йиғиштириб жунун йўлидан кечмоғи ҳам ҳеч гапмасди. Ҳар қандай ҳақиқатни бошқа ҳақиқатлар билан боғлайдиган ёхуд боғламайдиган, қиёслар мутаносиб келадиган ёки келмайдиган моҳият “майдони”ни олим чуқур фаҳмламаса, ким фаҳмлайди?\nДарвоқе, мантиқий, илмий масъулиятсизликларнинг юзага чиқишида тасаввуф, айниқса, тасаввуфга оид асарларнинг “айб ғинаси” борлигини ҳам билиш керакка ўхшайди. Шамсиддин Нақшбандий тасаввуфга доир китобларни “яланғоч чўри”га ўхшатади ва ёзади: “Чунки ул асарлар кимнинг қўлига тушса ўша кимса унга ўзининг либосини кийдирур. Мабодо улар аскар қўлига тушса – аскар кийими, ҳунарманд қўлига тушса- ҳунарманд кийими, хожа қўлига тушса – хожанинг кийими, ғофил панжасига тушса – ғофил кийими кийдирилур. Бу ишларнинг ҳеч бирига ул “чўри” қаршилик қилмас”.\nКўрдингизми, “тасаввуфшунослик” қандоқ “эркин” соҳа. Шамсиддин Нақшбандий айтган “чўри”дан битта-яримтаси қўлга илиниб қолса, бас – истанг сўфийлик, истанг – фалсафа, хоҳланг – адабиётшунослик жабҳасида гумбурлатиб ёзаверасиз. Буни зинҳор-базинҳор киноя, дея англаманг. Чунки дунё миқёсида аҳвол шунақа. Мана, яқинда хорижда чиққан “Овро-Осиё халқ сўфизми” номли икки китобдан таркиб топган бир асар. У ҳақида батафсил тўхталиш имкони йўқ. Эҳтимол, бунинг ҳожати ҳам йўқдир. Зеро, унинг “Ўзбекистонда халқ сўфизми” деган қисмидан биргина парчани ўқиш билан бизнинг мақсад-муддаомизни англашингизга ишонамиз.\nАна ўша парча: “Бухорода чақалоқ киндиги кесилгандан сўнг қулоғига азон ўқилурди. У ўғил бўлса отаси: “Ўғлим катта одам бўлсин, хонадон соҳиби бўлиб уй қурсин, эвли, юртли бўлсин”, дея 20-30 чинор дарахти кўкартирарди. Қиз туғилса: “Қизим ақлли бўлсин, сут соғиб қатиқ уютсин”, деб унинг учун сигир сотиб оларди. Қулоғига азон ўқиш уч кун давом қиларди. Шу тарзда Оллоҳнинг исми ила таништириларди...”.\nМана, Сизга сўфизм ва сўфийшунослик. Бу ерда изоҳ ортиқча, албатта. Аммо тасаввур қилайлик, юқори навли қоғоз, чиройли муқоваларда босилган шундай асарлар тасаввуфга меҳр қўйган, рост билан ёлғонни ҳали яхши фарқлолмайдиган ёшларнинг қўлига тушиб қолди. Нима бўлади? Ахир, “халқ сўфизми” – қандай салмоқли. Ўзига қизиқтирувчи ибора. Қарабсизки, халқ оғзаки ижодиёти қаҳрамонларига битта-биттадан сўфийлик “паспорти” инъом этилади...\nМен тасаввуф таълимотини чуқур ва пухта эгаллаш тарафдориман. Айни пайтда тасаввуф мавзусини эрмакка айлантириш, ҳамма нарсани сўфийликка тиқиштиравериш, ҳатто Турди Фароғийга ўхшаш шоирларимиз шеъриятидан тасаввуфий маъно ва бўёқлар ахтаришга бутунлай қаршиман.\nЭнди икки оғиз сўз Хожа Насриддин ва унинг сўфийлиги борасида. Маълумки, “ЎзАС” газетасининг 8 феврал сонида Алишер Навоий ижодиётига бағишланган давра суҳбати берилган эди. Унда биз ҳам иштиок этиб, тасаввуфшуносликнинг ҳозирги аҳволига доир айрим мулоҳазаларни билдиргандик. Орадан унча кўп вақт ўтмай, тасаввуфшунослик Хожа Насриддинни ҳам сўфий қиёфасида кўрсатишгача борди, деган мазмундаги гапга эътироз ўлароқ ёзилган мурод Каримнинг ихчамгина мақоласи ҳафтаномада чиқди. Умуман олганда, эътироз менга ёқди. Негаки, сўфийлик шарафли “тож”га менгзаб қолди. Истиқлолимиздан олдин тасаввуф ва тариқат калимасини эшитишданоқ ғазаби қўзғайдиганлар фақат Шарқимизнинг эмас, Ғарбдаги машҳур шахсларни ҳам тасаввуфга яқинлаштиришга ташаббускордирлар. Бас, шундоқ экан, бир олим Бенжамин Франклиннинг “ахлоқий баркамоллик кодекси тасаввуф таълимоти, айниқса, нақшбандий тариқати билан ғоятда уйғун”, деб ёзиб чиққанида қадрдон, тўғрисўз ва жасур Насриддин Афандимизни тариқатдан йироқлаштириш адолатсизлик бўлмайдими? Гап шундаки, бу масалада, энг аввало, ўзимизда мавжуд матнлар, тасаввуфий эски манбаларга таянишимиз лозим.\nТасаввуфга бағишланган ҳар турли китобларни имкон даражасида ўқиб-ўрганиб юрганимга ҳам йигирма йилдан ошди. Майли, Шарқ олимлари ва тасаввуф арбоблари яратган асарларни айтмай қўя қолай. Ғарбу Шарқда тасаввуфнинг йирик билимдони сифатида эътироф этилган Р.А.-Никольсон, Л.Массиньон, Т.Арнальд, Э.Браун, А.Арберри сингари шарқшуносларнинг баъзи тадқиқотлари билан форс, усмонли турк ва рус тиллари орқали танишиб, Насриддиннинг сўфийлигини қувватловчи ёки тасдиқловчи имо-ишоратга ҳам дуч келмаганмиз.\n“Мулла Насриддиннинг XIII бошлаб тасаввуф адабиёти қўлёзмаларида учраши фанда эътироф этилган”, дейилади “акс-садо”да. Ўша қўлёзмалардан бирортасининг номи, муаллифи тилга олинганда жуда яхши бўларди. Бундан ташқари, “фанда эътироф этилган” дейиш – “Кимлар ва уларнинг қайси тадқиқоти ёки китобларида?” деган саволга аниқ жавобни талаб қилади. Чунки Идрис Шоҳ ҳам “Сўфизм” номли асарида XIII аср қўлёзмалари тўғрисида сўзлайдию, аммо уларнинг ҳатто номларини кўрсатмайди. Бу эса шубҳа туғдириши табиий.\nИдрис Шоҳ балки улкан тасаввуфшуносдир. Балки унинг номи ва ишлари Ғарбда машҳурдир. Аммо нокамтарлик бўлса-да, айтай: мен унинг на “Сўфизм” (Москва, 1994), на ўзимизда босилган “Нақшбандий тариқати” номли асарларини наинки илмий тадқиқот, балки жиддийроқ бир оммабоп иш ўрнида ҳам қабул қилолмаганман. Шунингдек, муаллифнинг мавзуга ёндашуви – холислиги, самимияти, масъулиятига ишониш ҳам анча қийиндир. Сўзимиз қуруқ бўлиб қолмаслиги учун “Сўфизм” китобидан бир мисол келтирайлик: “Кунлардан бир кун Насриддин чойхонага кириб: “Қуёшга қараганда ой кўпроқ фойда келтиради”, дебди. Ундан: “Нечун бундай деб ўйлайсан?” дея сўрашганда у: “Чунки биз тунда ёруғликка кўпроқ муҳтожмиз”, дея жаво берибди” (102 бет).\nБу “латифа”нинг мистик тажриба ёки тажаллийга нима алоқаси борлигини сира англай билмадим. Хуллас, “Сўфизм” китобининг Мулла Насриддин “сўфийлигидан” баҳс юритилган карийб эллик саҳифали фаслидаги кўпчилик мисол ва талқинлар ғирт уйдирма, ёлғон, сохтакорликдан бўлак нарса эмас.\nТасаввуфшунослик, бир қарасангиз, “улоқ” майдонига ўхшайди. Бир қарасангиз “қулоқ чўзма” ўйинини эслатади. Бировлар сўфийликни христианлик, буддавийликка қараб тортса, бошқа бировлар қадим юнон, чин, ҳинд фалсафасига томон тортқилашади. Яна кимлардир дахрийлик таълимотларига яқинлаштириш истагида ва ҳоказо. Мақсад эса, қандай қилиб бўлсада, тасаввуфни бош моҳиятдан узоқлаштириш, сийратдан сўнг сувратни ҳам бузиш, бир сўз билан айтганда, илдизга болта уриш. Гоҳо бундай ғаразлар шу қадар билим ва моҳирлик ила амалга ошириладики, беихтиёр “қойил” дегингиз келади.\nСаксонинчи йилларнинг ўратларидан бошлаб, дунёга тоаратган ҳинд илоҳиётчиси, ҳур фикр курашчиси Бхагаван Шри Ражнишнинг русча таржимада кўплаб китоблари юртимизга келтириб сотилди. Мен ҳам улардан ўндан зиёдини олганман. 1993 йили унинг ўттиз босма табоқдан ортиқ “Мудрость песков” (Беседы о суфизме) номли китоби ҳам чиқди. Эътироф этиш лозимки, Шри Ражнишнинг бу асари бошқаларига нисбатан ҳам мароқ билан мутолаа қилинади. Чунки у фактларга бой. Муаллифнинг мушоҳада йўллари кенг. Суҳбат усули ҳам ўзига хос, ҳам кутилмаган қиёс, тимсол ва мажозлар ила безантирилган. Хулласи калом суҳбатлардан сеҳрланасиз. Афсуски, китоб саҳифаларида яширин найрангбозликни ҳамма ҳам пайқай билмаслиги шубҳасиз. У бир ўринда, “Мен тасаввуф фалсафаси ҳақида гапирмайман. Чунки “тасаввуф фалсафаси” деган тушунчанинг ўзи йўқдир. Тасаввуф – муҳокама эмас, изтироб ва кўриш демак”, дейди.\nЮзаки қаралганда, бу тўғри хулоса. Ислом сўфийлари ҳам тасаввуфни илми ҳол ва назар камоли, деб билишган. Шунга қарамасдан, иасаввуф фақат изтироб ва тажаллий тажрибаси деганимас. Мурид ёки солиқ ҳол ва назар камолига етишгунига қадар муршид раҳнамолигида тариқат илмини эгаллаган, мушоҳада, муроқаба ила машғул бўлган.\n“Тасаввуф фалсафаси” деган тушунча бўлмаса, унда ваҳдати вужуд таълимоти буюк Ибн Арабийнинг тарихий хизматлари қаёқда қолади?\nИстак шу: тасаввуф мавзуида чет элларда яратилган ва мамлакатимизга етиб келаётган ҳамма китоб, ҳамма тадқиқотларга юз фоиз ишонмаслик керак. Уларга танқидий назар ила қарашни ҳам илк ва мўътабар манбаларга таяниб, холис ниятда ёзилган, дея олмаймиз. Тасаввуфни саёз англаш, дуч келган китобдан кўр-кўрона қабул қилиш иллати замондош ижодкорлар асарларини тадқиқу таҳлил этаётган олимларнинг ишларида ҳам кўриниб қолаётир. Бу энди бошқа бир мавзу.\nЎзбекистон адабиёти ва санъати,\n2002 йил, 5 апрель


«Вазирлик бирорта ОТМга форма бўйича талаб қўймаган» — Фарҳод Бабашев\n15:12 / 18.12.2020\n«Ҳар бир ОТМнинг ўз ички тартиб-қоидалари бор. Шунга биноан иш кўришади. Лекин бугунги пандемия шароитида форма масаласида назорат олиб борилаётгани йўқ», – деди Олий таълим вазирлиги матбуот котиби Kun.uz мухбири билан суҳбатда.\nСентябр ойида мактаблар анъанавий таълимга қайта бошлагач, пандемия шароити туфайли ўқув йили охиригача ўқувчилардан қатъий форма талаб этилмаслиги белгиланган эди.\nМана бир ойдирки, олий таълим муассасалари ҳам анъанавий таълимга қайтди. Kun.uz мухбири олийгоҳлардаги форма масаласида ўзгариш бор-йўқлиги юзасидан Олий ва ўрта махсус таълим вазирлиги матбуот котиби Фарҳод Бабашевга мурожаат қилди.\n«Форма масаласида олий таълим муассасалари талабаларига эркинлик берилган. Ўзи Олий ва ўрта махсус таълим вазирлиги томонидан бирорта олий таълим муассасасининг олдига бундай талаб қўйилмаган. Ҳар бир олий таълим муассасасининг ўз ички тартиб-қоидалари бор. Шунга биноан иш кўришади. Лекин бугунги пандемия шароитида бундай назорат олиб борилаётгани йўқ.\nИжтимоий тармоқларда Тошкент фармацевтика институтида деканат томонидан форма талаб қилиш ҳолатлари муҳокама қилинди. Маълумки, тиббиёт олийгоҳларида оқ халат ва бош кийим олдиндан талаб қилинган. Бу уларнинг ихтисослиги билан боғлиқ. Бошқа ОТМларда ҳозирча бундай эътирозлар кузатилмади», – деди Фарҳод Бабашев.\nУнинг қайд этишича, олий таълим муассасаларига вазирлик томонидан ўқишга костюм-шим, галстукда келиш кераклиги тўғрисида қатъий талаб қўйилмаган.\n19:50 / 31.03.2022\nФахрий қоровул қўшинларининг формаси аввалроқ янгилангани маълум бўлди\n12:09 / 21.12.2021\n«Тақиқ эмас, таклиф бўлиши керак» — Тошқулов ОТМдаги форма масаласи ҳақида\n17:05 / 23.05.2021\nОлий таълим вазири: «Талабадан форма талаб қилинишига қаршиман»


Соғлиқни сақлаш вазирлиги Самарқандда бўлган воқеага изоҳ берди - Халқ сўзи\n— Самарқанд шаҳрида жойлашган Наргиз Санаханова бошқарувидаги“Sam so‘zani plus” хусусий тиббиёт муассасаси лицензияда кўрсатилмаган туғуруқни қабул қилиш фаолияти билан шуғулланганлиги учун лицензиясининг амал қилиши Соғлиқни сақлаш вазирлиги ташаббуси билан суд тартибида уч марта тугатилган, — дейди Соғлиқни сақлаш вазирлигининг Нодавлат ташкилотларининг тиббий фаолиятини лицензиялаш бошқармаси бошлиғи Фарҳод Раҳимқулов. — Соғлиқни сақлаш вазирлиги ҳар гал бундай ноқонуний ҳолат аниқланганда, ўтказилган ўрганиш ва текшириш материалларини ҳуқуқни муҳофаза қилувчи органларга тақдим этиб, лицензия талаб ва шартларини қўпол бузган шахсларга нисбатан қонунчиликда белгиланган қатъий чоралар кўрилишини талаб қилиб келган. Натижада ташкилотнинг масъул шахсларига нисбатан суд томонидан дастлаб маъмурий, сўнгра эса жиноий жазолар қўлланилган.\nЛицензиясининг амал қилиши суд тартибида тугатилгач, ташкилотнинг лицензия олиш учун қилинган мурожаатларига кўра, қонунда кўзда тутилган меъёрларга асосан “Sam so‘zani plus” хусусий тиббиёт муассасасига қайта лицензия берилган. Аммо Соғлиқни сақлаш вазирлиги томонидан ушбу муассасада туғуруқни қабул қилиш билан боғлиқ фаолият қаттиқ назоратга олинганидан сўнг, ташкилот ходимлари чақалоқларни сотиш учун янги усулни — ҳомилани сунъий йўл билан тушириш орқали болани муддатидан олдин туғдириб, гўёки онани хавфли вазиятдан сақлаб қолганлик ниқоби остида ўз ниятларини амалга оширганлар.\nМаълум бўлишича, аксарият ҳолларда “Sam so‘zani plus” хусусий тиббиёт муассасаси бирламчи бўғинда ҳисобда туришдан қочган, ҳеч бир тиббиёт муассасасида назоратда бўлмаган ҳомиладор аёлларни туғдириб, тақиқланган тиббий хизмат фаолияти билан шуғулланиб келган.\nШундан сўнг, “Sam so‘zani plus” хусусий тиббиёт муассасасига 2015 йилда берилган 7087-00-рақамли лицензиянинг амал қилиши Самарқанд вилоят хўжалик судининг 2017 йил 19 январдаги ҳал қилув қарори билан тўртинчи бор тугатилди. Текшириш материаллари прокуратурага тақдим этилган. Муассасанинг масъул шахсларига нисбатан жиноий иш қўзғатилган. Шундан буён “Sam so‘zani plus” МЧЖга тиббий фаолият учун лицензия қайта берилмади.\n— Хусусий тиббиёт муассасаларига акушерлик фаолияти билан шуғулланиш ҳуқуқи берилмаган, — дейди Соғлиқни сақлаш вазири ўринбосари Эльмира Баситханова. — Бу чекловлар тегишли қонунчилик ҳужжатларида ўз ифодасини топган. Хусусий тиббиёт муассасалари фақат гинекология тиббий ихтисослиги доирасидагина фаолият олиб бориши мумкин. Соддароқ қилиб айтганда, гинекология – бу фақат аёл киши организмига хос бўлган касалликларни даволайдиган тиббий ихтисослик тури ҳисобланади. Акушерлик эса аёл кишида бўладиган ҳомиладорлик, туғиш жараёни ва туғуруқдан кейинги ҳолатни ўрганувчи ва тиббий ёрдам кўрсатувчи ихтисосликдир. Кўриниб турибдики, ҳомилани тўхтатиш (аборт қилиш) бу акушерлик ихтисослигига тегишли аралашувдир. Шу сабабдан ҳомилани тўхтатишни фақат акушерлик бўйича фаолият юритадиган давлат тиббий муассасаси амалга ошириши лозим.


Суратга олиш майдончасида танишиб, сўнг турмуш қурган Болливуд юлдузлари (фото) - Daryo\n11:54, 23.02.2021 43410\nСуратга олиш майдончасида танишиб, сўнг турмуш қурган Болливуд юлдузлари (фото)\nЮлдузли жуфтликларнинг аксарияти суратга олиш майдончасида танишади. Уларнинг баъзилари муносабатларни ярим йўлда якунласа, бошқалари муҳаббатни никоҳ билан янада мустаҳкамлайди.\nРанвир Сингх ва Дипика Падуконе\nРанвир учун бу бир кўришда муҳаббат эди. У биринчи марта Дипикани Макаодаги «Zee Cine Awards» маросимида кўрган. «Рам ва Лила» картинасининг суратга олиниш жараёнида эса туйғулар янада аёнлашган. Жуфтлик бир неча йил давомида муносабатларини яширишга ҳаракат қилган ва 2018 йилнинг куз ойида Италияда турмуш қурган.\nСайф Али Хон ва Карина Капур\n9 йилдан буён оила бўлиб яшаб келаётган жуфтлик бир-бирини «Умидсиз» фильмининг суратга олиш майдончасида ёқтириб қолган. Ўша вақтда Сайф Али Хон турмуш ўртоғи Амрита билан ажрашган эди. Карина эса Шахид Капур билан муносабатларига якун ясаган. Сайф Али Хон Каринага икки марта турмушга чиқиш таклифини билдирган, аммо актриса рад этган. Учинчи маротабасида у рози бўлган ва тўй 2012 йилнинг 16 октябрида бўлиб ўтган.\n14 йиллик оилавий бахтга эга Абҳишек ва Айшвария Болливуднинг энг севимли жуфтликларидан бири. Улар 2001 йилда турмуш қурган ва ҳозирда Арадҳя исмли қизи бор. Жуфтлик «Севги ҳақида бир неча сўз» фильмининг суратга олиш майдончасида учрашган, лекин дастлаб улар орасида фақат дўстлик бўлган. Бир вақтнинг ўзида улар «Қалбдаги муз» фильмида суратга тушган ва шундан сўнг уларнинг орасидаги дўстлик муҳаббатга айланган.\nАжай ва Кажол биринчи марта 1995 йил «Оила ва қонун» фильмининг суратга олиш жараёнида учрашган. Дастлаб улар бир-бирида яхши таассурот қолдирмаган. Шунингдек, иккиси ҳам бошқа инсонлар билан муносабатда бўлган. Аммо «Гундараж» фильмининг суратга олиниши вақтида улар бир-бирини яхши кўришини англаб етган ва учрашишни бошлаган. Жуфтлик 1999 йилда турмуш қурган ва 22 йилдан буён бахтли ҳаёт кечириб келмоқда.\nАкшай ва Твинкл илк маротаба «Filmfare» фотосессиясида учрашган. 1999 йилда «Ажойиб ўйин» фильми суратга олиш майдончасида бир-бирини севиб қолган. Твинкл ушбу муносабатларни суратга олиш ишлари якунлангач тўхтайди, деб ўйлаган эди. Аммо ҳаммаси никоҳ билан янада мустаҳкамланди. Улар 2001 йил турмуш қурган ва икки нафар фарзандни тарбиялаб келмоқда.\nБипаша Басу ва Каран Сингх Гровер\nБипаша ва Каран 2015 йилда «Ёлғизликда» фильмининг суратга олиш майдончасида учрашган ва бир-бирларини ёқтириб қолган. Бипаша бундан аввал Жон Абрахам билан 10 йиллик муносабатларга эга эди ва бу айрилиқ билан тугаган. Каран ҳам икки марта турмуш қурган бўлиб, Бипаша учинчи оиласи ҳисобланади.\nРитеш Дешмух ва Женелия де Соуза\nРитеш «Сенга қасам ичаман» фильмини суратга олиш учун Ҳайдарободга учган ва Женелияни учратган. Актёрнинг сўзларига кўра, бу бир қарашда севги бўлмаган, аммо уйга қайтганидан сўнг Женелияни соғинган. Сўнгра улар 9 йил давомида учрашиб юрган ва 2012 йил 3 февралда турмуш қурган. Ҳозирда жуфтлик икки ўғилни тарбия қилмоқда.\nКунал Ҳему ва Соҳа Али Хон\nЖуфтлик «Сизни қаерга олиб кетишди» фильми жараёнида дастлаб ҳеч нарсани сезмаган, аммо орадан кўп ўтмай улар бунинг севги эканини англаб етган. 2015 йилда жуфтлик турмуш қурган ва Инная исмли қизини тарбияламоқда.\nАли Фазал ва Рича Чадда\n«Дангасалар» лойиҳаси Али ва Ричанинг ҳаётида алоҳида ўринга эга. Улар суратга олиш майдончасида учрашиб, бир-бирини севиб қолган. Улар гарчи ҳали турмуш қурмаган бўлса-да, тўй ҳақида бир қанча режалар тузган.\nБолливуд фильмларида рекорд даражада кўп суратга тушган жуфтликлар (фото)\n19:52 Бугун 1100\n19:20 Бугун 10909\n19:10 Бугун 5273\n18:51 Бугун 5822\n13:49, 16.10.2021 54471\n22:28, 15.10.2021 54241\n11:44, 16.10.2021 53898\n07:34, 16.10.2021 50220


00:00 / 18.02.2009 | eski savollar | 939\nАссалому Алайкум ҳазрат сизга мингдан-минг рахмат жуда яхши савоб иш қиляпсиз. Илтимос менга маслаҳат беринг Дунёвий илмни эгаллайми ёки диний илмними.Биламан диний илм охират учун лекин ман Ислом ҳуқуқи бо'йича Ислом Университетида таҳсил оламан ҳозир И курсман Ман ислом ҳуқуқининг етук мутахассиси бо'лайми ёки дунёвий ҳуқуқ мутзхассиси бо'лайми? Илтимос маслаҳат беринг Жавобингиз учун рахмат\nИсломда илм талаб қилиш ҳар бир мусулмон учун бешикдан то қабргача фарз қилган. Бу маънони кенгроқ тушунишга ҳаракат қилайлик. Фарз Аллоҳнинг қатъий амри бўлиб, уни бажариш ҳар бир мўмин учун мажбурийдир. Фарз амални бажармаган одам катта гуноҳ иш қилган бўлади, охиратда иқобга учрайди. Фарз икки қисмга бўлинади. Биринчиси, фарзи айн. Иккинчиси фарзи кифоя. Фарзи айн ҳар бир мусулмон шахсан бажариш лозим бўлган ишдир. Уни биров учун бошқаси адо этгани билан бўлмайди. Бунга намозни мисол қилиш мумкин. Балоғатга етган ҳар бир мўмин инсон беш вақт намозни ўқиши фарзи айн. Фарзи кифоя эса, баъзи бир мусулмонлар адо этса бошқалар учун ҳам кифоя қиладиган ишдир. Бунга мисол, жаноза намозидир. Бир мусулмон вафот этса, уни ювиб-тараб, жанозасини ўқиб кўмиш ҳамма мусулмонлар учун фарз бўлади. Аммо, фарзи кифоя бўлгани учун баъзи мусулмонлар жанозасини ўқиса, кифоя қилади. Бошқалардан фарз соқит бўлади.Илм талаб қилиш борасида фарзнинг иккала қисми ҳам ишга тушади. Ҳар бир мусулмон учун ўзига керак нарсани, ҳаёти учун зарур илмни, дину диёнатни, ҳалол-ҳаромни билиб олишда зарур бўлган ҳар бир нарсани ўрганиш фарзи айндир. Ҳар бир мусулмон бу ишни қилиши шартдир. Қилмаган одам гуноҳкори азим бўлади. Мусулмонлар жамоаси учун керакли бўлган ҳунар ва илмларни талаб қилиш эса, фарз кифоядир. Ҳаётнинг ҳар бир соҳасида етарли мутахассисларни тайёрлаб олиш Ислом жамиятининг барча аъзоларига фарз бўлади. Эҳтиёжни қондирадиган даражада ва ададда мутахассис тайёрлаган жамият аъзолари бўйнидан мазкур умумий масъулият соқит бўлади. Бу фарз энди ўша мутахассислар зиммасига ўтади. Агар жамиятда уларнинг соҳаси бўйича камчилик юзага келса, гуноҳи ўша мутахассисларга бўлади. Демак, илмнинг жамиятга фойдаси борини ҳар тарафлама ўрганиш жамият аъзолари учун ниҳоятда зарур. Якка шахслар ўзларининг қизиқиши, имконияти ва ҳолатига қараб қайси илмни ихтиёр қилишни ўзи ҳал қилади. Жумладан, сиз ҳам.Сиз ўзингиз номини айтган илм даргоҳида ўқиб туриб, у бўлайми ёки бу бўлайми, деб сўрашингиз мени ажаблантирди. Сиз ўзи ўша таълим муассасасига нима учун киргансиз? Ундан сўнг «Ислом ҳуқуқи» деган гапингиз ҳам ғалати. Сиз аслида «Ислом фиқҳи» демоқчи бўлсангиз керак.\nФотосуратни уйга илиш\nилтимос фатво керак !\nҲажи оши тугрисида


Сарҳисоб! | YO'L - LOYIHA BYUROSI\nЙўл қуриш савобли экани нафақат одамларнинг узоғини яқинлаштиргани учун балки, мамлакат иқтисодини ривожлантиргани учун ҳам бўлса ажаб эмас. Дар хақиқат, йўл ва кўприк қурилиши бугунги куннинг энг илғор соҳаларидан бирига айланиб бормоқда. Унинг ютуқлари эса шахарлар кўркига кўрк бағишлаётган кўчалару, узоқ шахарларни боғлаётган йўлларда акс этади. Хаммага маълумки бугунги кунда Ўзбекистон Ресупбликасининг жуда кўп шахарларида ва шахарларга олиб борувчи узун кўчаларида кенг ва текис йўллар қурилмоқда. Ўзбекистон энг кўп қора қопламали йўлларга эга бўлган ягона мамлакат эканлигини йўлчилар яхши биладилар. Кичик қишлоқ кўчасидан тортиб, замонавий типдаги андозавий уйлар ёқасидаги кўчаларгача асфальт ёки бетон қопламали йўллар қурилмоқда. Бундан ташқари умумий фойдаланишдаги тезюрар автомагистралларни қурилиши хам жадал давом этмоқда. Буларнинг асосийларини ривожланган мамлакатлар йўлчилари томнидан қурилаётгани бугун хеч кимга сир эмас. Шунингдек, ўзбек йўлчилари томонидан ҳам шу йўлларнинг бир қанча қисми қурилиб фойдаланишга топширилди ва тарнспорт харакати қатнови йўлга қўйилди.\nМ39 “Алмата-Бишкек-Тошкент-Душанбе” автомобил йўли\nБугун хукуматимиз томонидан автомобил йўлларни қуриш ва реконструкция қилишга доир бир қанча қарор ва топшириқлар берилмоқдаки, бу қурилишлар ҳам йиллар сари мамлакат иқтисодига ўз самарасини бериб келмоқда. Бундай қараорларга Ўзбекитсон Республкаси Президентининг 2009 йил 22 апрелдаги 1103-сонли “2009-2014 йилларда Ўзбек миллий автомагистралини қайта қуриш ва ривожлантириш чора-тадбирлари тўғрисида”ги ва 2010 йил 21 декабрдаги 1446-сонли “2011-2015 йилларда инфратузилма, транспорт ва коммуникация қурилишини ривожлантиришни жадаллаштириш тўғрисида”ги қарорларини айтиш мумкун. Юқоридаги қарорлар асосда умумий 2306км узунликдаги миллий магистрал қурилиши кўзда тутилган. Бугунга келиб ушбу йўлнинг 1600км да ортиқ қисми лойиҳаланиб буюртмачига топширилди. Бунга кўра йўл Iб тоифа бўйича лойиҳаланган бўлиб, бундан 450 км қисми бетон қопламалидир. Қолган қисми эса асфальтбетон қопламадан барпо этилмоқда. Этиборга лойиқ томони шундаки йўлнинг қопламаси автомобил ўқидан тушувчи 13тонна юкни кўтаришга мўлжалланиб лойиҳаланмоқда. Бундай қарор ўз навбатида мамлакатимиз йўлларидан бир мартада кўпроқ юк олиб ўтиш имконини беради. Бу эса чет элдан транзит асосида олиб ўтилувчи юклар оқимини кўпайтиради. Бу ҳам албатта иқтисодий самара бермасдан қўймайди албатта.\n2014 йил “Йўл лойиҳа бюроси” МЧЖ га ҳам самарали йил бўлди деса хеч муболаға бўлмайди. Бу йил институтимиз ходимлари томонидан жуда кўплаб инвестиция дастурига киритилган йўллар лойиҳаланиб буюртмачига топширилди. Буларга “Қарши-Шахрисабз-Китоб” йўналиши бўйича 127 км узунликдаги автомбил йўлини айтиш жойиз. Ушбу йўлнинг мукаммаллиги шундаки, унинг қопламаси бетон қопламалидир.\nБундан ташқари институтимиз томонидан “Пунгон-Наманган” йўналиши бўйича 75 км йўлни реконструкция қилиш бўйича лойиҳа-смета хужжатлари ҳам ишлаб чиқилиб, буюртмачига топширилди. Бу объект эса корхонамиз мутаҳасссилари томонидан инглиз тилида лойиҳаланди.\nҚарши шахрини айланиб ўтиш объектининг 27 км қисми лойиҳаланиб, қурилиш ишлари ҳам бошлаб юборилган.\nЮқоридаги ишлардан ташқари институтимиз томонидан бир қанча объектлар автомобил ўқидан 13 тоннага тушувчи юкламага асосан қайта қурилиш лойиҳалари ишлаб чиқилди.\nЖаъми корхонамиз томнидан 2014 йил 250 км дан ортиқ инвестиция дастурига киритилган йўллар хамда қўшимча топшириқлар асосида бир неча узунликдаги йўллар ҳам лойиҳаланиб буюртмачига топширилди.


Туркия ва Aрманистон 10 йил ичида илк бор музокара ўтказди\nТуркия ва Aрманистон махсус вакилларининг алоқаларни нормаллаштириш бўйича биринчи учрашуви Москвада бўлиб ўтди ва у 1,5 соат давом этди. Томонлар буни ижобий ва конструктив деб атади. Бу ҳақда Aнадолу хабар бермоқда.\nТуркия ва Aрманистон ўртасида 1990-йиллардан бери дипломатик алоқалар мавжуд эмас. Россиядаги музокаралар ҳеч қачон ратификация қилинмаган 2009 йилги тинчлик битимидан кейин муносабатларни яхшилашга қаратилган биринчи уринишдир.\nТуркия ва Aрманистон ташқи ишлар вазирликлари махсус вакиллар “нормаллаштириш жараёни бўйича дастлабки фикр алмашганини” маълум қилди. Музокараларнинг навбатдаги босқичи қачон бўлиб ўтиши кейинроқ маълум қилинади.\nAввалроқ Туркия AҚШга Украина бўйича музокараларда иштирок этишга тайёрлигини маълум қилганди. Aнқара вакили мамлакати Украина ҳудудий яхлитлигини ҳимоя қилишга катта аҳамият беришини қайд этди.\nШунингдек, “Корреспондент.нет” Aрманистон Озарбайжон билан бўлган жангларда уч аскар ҳалок бўлганини эълон қилганини ёзди. Озарбайжон арманларнинг чегарадаги позицияларини артиллерия ва дронлардан фойдаланган ҳолда ўққа тутди, деб хабар бермоқда Ереван.\nКиритилди: 22:28 14.01.2022. Ўқилди: 1549 марта. Фикрлар сони: 0 та.


Айни пайтга қадар вилоятдаги 19 фуқаролар йиғинида раислар ва уларнинг маслаҳатчилари сайлови бўлиб ўтди. Навбаҳор туманидаги “Меҳнат” маҳалла фуқаролар йиғини раиси ва унинг маслаҳатчилари сайлови ҳам очиқлик, ошкоралик ва муқобиллик асосида ўтказилди.\n"Президентимиз раҳнамолигида маҳалла институтининг нуфузини янада юксалтириш, унинг вазифа ва ваколатлари доирасини кенгайтиришга алоҳида эътибор қаратилмоқда. Раис ва унинг маслаҳатчилари лавозимига катта ҳаётий тажрибага эга, ташаббускор ва аҳолининг ҳурмат-ишончига сазовор бўлган муносиб номзодлар сайланмоқда", дейди фуқаролар йиғинлари раислари ва уларнинг маслаҳатчилари сайловига тайёргарлик кўриш ва уни ўтказиш бўйича вилоят штаби раҳбари Санжар Туробов.\n“Меҳнат” маҳалла фуқаролар йиғини раислигига 3 нафар номзод орасидан Бекмурод Тошев сайланди. Муқобиллик асосида маслаҳатчилар лавозимига кўрсатилган 18 номзод орасидан 9 нафари очиқ овоз бериш йўли билан сайланган.\nсайлов маҳалла Навоий вилояти


ФИТНАЛАР ВА УЛАРНИНГ НАВЛАРИ ҲАҚИДА ХАБАР БЕРИШ\t12.08.2008 й.\tҲузайфа розияллоҳу анҳудан ривоят қилинади:\n«Расулуллоҳ алайҳиссалом бизнинг ичимизда бир мақомда турдилар. У зот ўша мақомларида қиёмат қоим бўлгунча бўладиган нарсалардан бирор нарсани қўймай зикр қилдилар. Уни ёдлаган ёдлаб олди, унитган унитиб юборди. Уни анави асҳобларим яхши билдилар\nАлбатта, ундан эсимдан чиқариб қўйган нарсам ҳам бўлиши мумкин. Уни худди бир киши бошқа киши ундан ғоиб бўлганда юзини унитиб қўйиб яна кўрганда эслагандек эслайман».\n«Аллоҳга қасамки, мен одамлар ичида ўзим билан қиёмат қоим ўртасидаги бўлгувчи ҳар бир фитнани энг яхши билувчи одамман. Менга нима бўлибдики, Расулуллоҳ алайҳиссалом менга бу ҳақда сир қилиб айтган, мендан бошқага айтмаган нарсани унитсам. Аммо Расулуллоҳ алайҳиссалом ичимизда туриб бизга фитналар ҳақида сўзладилар ва уларни санадилар:\n«Ана ўша тўпдагилар ҳаммаси, мендан бошқаси ўтиб кетдилар», деди».\n«Расулуллоҳ алайҳиссалом менга қиёмат қоим бўлгунча бўладиган нарсаларнинг хабарини бердилар. Ундан ҳеч бир нарсани қолдирмай сўраб ҳам олдим. Аммо у зотдан аҳли мадинани Мадинадан нима чиқаришини сўрамадим».\nАмр ибн Ахтоб розияллоҳу анҳудан ривоят қилинади:\n«Расулуллоҳ алайҳиссалом бизга Бамдод намозини ўқиб бердилар ва минбарга чиқдилар. У зот бизга Пешин ҳозир бўлгунча хутба қилдилар. Сўнгра тушдилар ва намоз ўқидилар. Кейин минбарга чиқиб бизга Аср ҳозир бўлгунча хутба қилдилар. Сўнг тушиб намоз ўқидилар. Кейин минбарга чиқиб бизга қуёш ботгунча хутба қилдилар. Бас, у зот бизга бўлган нарсанинг ва бўладиган нарсанинг хабарини бердилар. Кўп билувчимиз кўп ёдловчимиздир».\n«Жоним қўлида бўлган зот ила қасамки, токи одамлар бошига қотил нима учун қатл қилганини ва мақтул нима учун қатл қилинганини англамайдиган кун келмагунича бу дунё кетмас», дедилар.\n«Қаҳатчилик сизларга ёмғир ёғмаслигида эмас. Қаҳатчилик сизларга ёмғир ёғиши, ёмғир ёғишига қарамасдан ер бир нарсани ўстирмаслигидир», дедилар».\n«Аллоҳга қасамки, билмайман, шерикларим унитдиларми ёки ўзлари унитганга солмоқдаларми. Аллоҳга қасамки, Расулуллоҳ алайҳиссалом бу дунё тугагунча фитнага бошлиқ бўладиган ва унинг уч юзта ва ундан ортиқ одами бўладиганларни исмини ҳам, отасининг исмини ҳам, қабиласи номини ҳам номма ном айтиб чиққанлар».\nШарҳ: Бундан, ортидан уч юз киши ва ундан ортиқ одамни эргаштира оладиган фитначи, хавфли фитначи бўлишини билиб оламиз. Абдуллоҳ розияллоҳу анҳудан ривоят қилинади:\n«Ушбу умматда тўртта фитна бўлади. Уларнинг охиргиси фанодир», дедилар».\n3.\tБунда мусулмонлар бир-бирларининг қонини, молини ва фаржини ўзларига ҳалол ҳисоблайдилар. 4.\tДажжолнинг фитнаси бўлади.\n«Набий алайҳиссаломнинг ҳузурларида эдик. Бас, у зот фитналарни зикр қилдилар. Уларни зикр қилишни кўпайтирдилар. Охири Аҳлос фитнасини зикр қилдилар. Шунда бир киши:\n«У қочишдир ва талон-тарождир». Аҳлос фитнасида иштирок этганлар адоватлари кучли бўлганидан нафрат қилиб бир-бирларидан қочар эканлар. Кейин ўша фитна давомида кишилар молу мулки талон-тарож қилинар экан.\n«Сўнгра ас-Сарро фитнаси». Бу фитнанинг номини луғавий таржима қилинадиган бўлса «Хурсандлик фитнаси» бўлади. Аммо унинг ўзини Пайғамбар алайҳиссалом қуйидагича баён қиладилар:\n«Унинг тутини менинг аҳли байтимдан бўлган, ўзини мендан деб даъво қиладиган. Ҳолбуки, мендан бўлмаган бир кишининг қадамлари остидадир». Демак, бу фитнага ўзининг аҳли байтдан эканлигини даъво қиладиган бир одам бош бўлар экан. Аммо уни Пайғамбар алайҳиссаломнинг аҳли байтларидан ҳисоблаб бўлмас экан.\n«Албатта, фақатгина тақводорларгина менинг дўстларимдир». Ҳалиги фитнабоши насаб жиҳатидан аҳли байтдан бўлса ҳам тақводорлардан бўлмагани учун, фитнабоши бўлгани учун Расулуллоҳ алайҳиссаломга дўст бўла олмайди.\n«Сўнгра одамлар бир киши узра худди қавурғага илинган болдир каби сулҳ қилурлар». Бу жумладан мазкур сулҳ худди эгри нарсага илинган сирпанчоқ нарсага ўхшаш бақосиз бўлишига ишора қилинмоқда.\n«Сўнгра кўр-кўрона қора фитна бўлади». Бу фитнанинг номи ҳадису-шариф матнида «Дуҳаймоо» деб аталган. Энди мазкур фитнанинг тафсилоти келади.\n«У ушбу умматдан бирортани қўймай шапалоқ ила шапатилайди». «Дуҳаймоо» фитнаси кенг кўламли бўлганидан ундан зарар кўрмаган мусулмон банда қолмас экан.\n«Энди тугади, деганда яна чўзилиб кетади». Бу фитна узоқ давом этар экан.\nУнда киши мўмин бўлиб тонг отдириб, кофир бўлиб кун ботдиради». «Дуҳаймоо» фитнаси авжига чиққанда иймон ва куфр масалаларида одамларнинг тутириғи қолмас экан. Эрталаб мўмин бўлиб турган одам кечки пайтга бориб кофирга айланиб қолаверар экан.\n«Охири оқибат одамлар икки чодирга бўлинадилар. Иймон чодирига, унда нифоқ йўқ ва нифоқ чодирига унда иймон йўқ». Дунё иккига; мўминлар тўпига ва мунофиқлар тўпига тақсимланар экан.\n«Жоним қўлида бўлган зот ила қасамки, токи имомларингизни қатл қилмагунингизча, қиличларингиз ила бир-бирингизга ташланмагунингизча ва дунёнгизга ёмонларингиз меросхўр бўлмагунича қиёмат қоим бўлмас», дедилар».


Қишлоқ хўжалиги вазирига тўртта янги ўринбосар тайинланди\nҚишлоқ хўжалиги вазирига тўртта янги ўринбосар...\n16.09.2020 11:46 0 2401\n15 сентябрь куни Қишлоқ хўжалиги вазирлигида Президент администрацияси раҳбари З.Низомиддинов раислигида йиғилиш бўлиб ўтди. Унда қишлоқ хўжалиги вазирига тўрт нафар ўринбосар тайинланди.\nЖумладан, Рўзметов Мақсуд Исмаилович Қишлоқ хўжалиги вазирининг Ерлардан самарали фойдаланиш масалалари бўйича ўринбосар;\nХоджаев Саидкамол Саидкаримович Озиқ-овқат саноатини ривожлантириш масалалари бўйича ўринбосар - Озиқ-овқат саноатини ривожлантириш бош бошқармаси бошлиғи;\nМирзаев Шуҳрат Шахабутдинович вазирнинг Молиявий ва иқтисодий масалалар бўйича ўринбосари;\nСулаймонов Ботиржон Абдушукурович фан, таълим ва ишлаб чиқариш интеграциясини таъминлаш бўйича ўринбосар - Қишлоқ хўжалиги ва озиқ-овқат таъминоти илмий-ишлаб чиқариш маркази бош директори этиб тайинланди.\nўринбосар Қишлоқ хўжалиги вазири\nЖамият 15/09, 18:55\nЖамият 05/08, 17:56


Жан Маре таваллуд топган кун » MUZAFFAR.UZ\nФранцуз актёри, постановкачи, ёзувчи, мусаввир, ҳайкалтарош ва каскадёр - Жан Маре (тўлиқ исми - Жан Альфред Виллен-Маре, Jean Alfred Villain-Marais) 1913 йилнинг 11 Декабрь куни Францияда туғилган.\nАктёрлик фаолиятини 1933 йилда бошлаган. Дастлаб театрда Ж. Кокто пъесаларида ўйнаган. Кинодаги муваффақияти ҳам шу драматург ижоди билан боғлиқ: “Абадий қайтиш”, “Орфей”, “Орфейнинг васияти” ва бошқалар. Шунингдек, у “Хавфли ўхшашлик”, “Граф Монти-Кристо”, “Темир ниқоб”, “Париж сирлари” ҳамда “Фантомас” номли киносериал (Фантомаснинг қиёфадоши ҳамда журналист Фидор) ва бошқалар. Кинодаги фаолияти давомида 100дан ортиқ фильмларда турли ролларни ижро этган. 1974 йилдан умрининг охиригача Франция актёрлар уюшмасини бошқарган. “Менинг содда ҳақиқатларим”, “Ҳаётим тарихи ”, “Ҳикоялар” каби китобларнинг муаллифи.\nЖан Маре 1998 йилнинг 8 Ноябрь куни, 85 ёшга тўлишига 1 ой қолганда юрак хуружидан вафот этган.\nҲамроев Жавлон Раззоқович\nОлмахон Ҳайитова таваллуд топган кун\nАбдувоҳид Сариковга табрик\nКлара Жалилова оламдан ўтди\nШуҳрат Аббосов таваллуд топган кун


Узоқ кутилган видеоклип премьераси “Санамжон” » PopCorn.uz - Шоу Бизнес олами хақиқати\nУзоқ кутилган видеоклип премьераси “Санамжон”\nСана: 12.10.2015 1813 қайноқ\nЎзбекистонда хизмат кўрсатган артист Сардор Раҳимхоннинг, аллақачон мухлислар қалбидан жой эгаллаган ҳамда хит қўшиқлар қаторидан қисқа фурсат ичида ўрин олган “Санамжон” композициясига, клипмейкер Дилмурод Агзамов режиссёрлигида видеоклип яратилаётгани ҳақида хабар берган эдик.\nБугунги кунга келиб узоқ кутилган мазкур видео асар тайёр ҳолатга келди ва сайтимиз орқали халқимиз ҳукмига ҳавола этилмоқда. Мелодрамма жанрида тасвирга олинган клипда бош ролларни маҳоратли актёр Бобур Йўлдошев ҳамда латофатли актриса Асал Шодиева ижро этган.\nНигоҳинг тафтидан битсам баётим\nКўзингга термулиб ўтса ҳаётим.\nСен жоним дегандинг, жонимни олдинг\nСўнмас баҳорни қалбимга солдинг...\nКлипни томоша қилар экансиз, ундаги воқеалар сизни бефарқ қолдирмайди. “Санамжон” таронаси илк янграганидаёқ ўз тингловчиларига эга бўлган эди. Вақт ўтиб, мухлисларнинг энг севимли ва талабгор қўшиқлар қаторидан ўрин эгаллади. Видеоклипидан сўнг халқимиз қалбидан янаям чуқурроқ жой эгаллаши аниқ. Сўзимизнинг исботи сифатида клипни томоша қилишга барчангизни чорлаймиз ва фикр-мулоҳазаларингизни кутиб қоламиз.


Беларусь президенти сандироқлаб юрган ишёқмасларни рўйхатга олиш ва улар ишлашга мажбурлашни буюрди.\nТОШКЕНТ, 7 дек — Sputnik. Беларусь президенти Александр Лукашенко иқтисодиёт масаласига бағишланган йиғилишда ҳукумат олдига барча ишсизларни ишга жойлаштириш вазифасини қўйди.\n“Зудлик билан ишсизларни ишга жойлаштириш билан шуғулланинглар. Милиция органлари билан: кимни лозим билсангиз жалб қилинг. Зудлик билан сандироқлаб юрган ишёқмаслар рўйхатга олинсин ва улар ишлашга мажбурлансин”, - деди Лукашенко. Унинг сўзларидан Sputnik Беларусь агентлиги иқтибос келтирган.\nБеларусь раҳбарининг сўзларига кўра, ушбу чора оммабоп эмас, лекин усиз иш бўлмайди.\nЛукашенко Макронга мусулмонлар билан муносабатда воситачиликни таклиф қилди\n“Бугун ишламаётган, санқиб юрган киши – бу кўчадаги шунчаки “простестун” эмас, бу бизга ҳар куни, ҳар ҳафта, ҳар ой жиноят ташлаб қўядиган бўлажак жиноятчидир”, - деди у.\nШунингдек, президент давлат бу жиноятларни фош қилиш учун “катта маблағ” сарфлашга мажбурлиги, кейин қамоққа тушган шахсларни сақлаш учун маблағ сарфлашини таъкидлади.\n“Яна бир бор такрорлайман: барчани ишлашга мажбурланг, ҳар бир кишининг ишлаши керак бўлган бундай ишёқмаслар рўйхати бўлиши шарт”, - дея хулоса қилди Лукашенко.\nишёқмас, Беларусь, Александр Лукашенко


ТАЪЛИМ ВА ТАРБИЯ — МАМЛАКАТ ТАРАҚҚИЁТИНИНГ МУСТАҲКАМ ПОЙДЕВОРИ - Ўзбекистон овози газетаси\nТАЪЛИМ ВА ТАРБИЯ — МАМЛАКАТ ТАРАҚҚИЁТИНИНГ МУСТАҲКАМ ПОЙДЕВОРИ\nАбдуғаффор ҚИРҒИЗБОЕВ, Олий Мажлис Қонунчилик палатаси депутати, Фан, таълим, маданият ва спорт масалалари қўмитаси раисининг ўринбосари.\nЮртнинг эртанги куни қандай бўлиши бугун таълим муассасаларида илм-фан, касб-ҳунар сирларини ўрганаётган ўғил-қизларга боғлиқ. Ҳаётнинг шу ҳақиқати ҳар томонлама ҳисобга олиниб, мустақиллигимизнинг дастлабки йиллариданоқ Президентимиз раҳнамолигида таълим тизимининг барча бўғинларида улкан ислоҳотлар амалга оширила бошланди. Айниқса, «Таълим тўғрисида»ги Қонун ва «Кадрлар тайёрлаш Миллий дастури» таълим тизимини бутунлай янги босқичга олиб чиқишда муҳим аҳамият касб этди.\nЁшларимиз билим олиши, касб-ҳунар ўрганиши учун давлатимиз томонидан барча шарт-шароитларга эга бўлган энг замонавий таълим муассасалари барпо этилди ва зарур ўқув лаборатория жиҳозлари, инвентарлар билан таъминланди. Айни пайтда асосий эътибор билимли, ўзининг мустақил фикрига эга, ҳеч кимдан кам бўлмаган, юксак маънавиятли баркамол авлодни тарбиялашга қаратилган.\n2014 йилда давлат бюджетининг 60 фоизи ижтимоий соҳага йўналтирилмоқда. Унинг 35 фоизи эса таълимга сарфланаяпти. Президентимиз Ислом Каримов Вазирлар Маҳкамаси мажлисида сўзлаган нутқида таълим тизимини янада ривожлантириш масалаларига алоҳида эътибор қаратди. Таъкидланганидек, ўтган йили республикамизда 28 та касб-ҳунар коллежи қурилиб, 381 та умумтаълим мактаби, олий ўқув юртлари тизимидаги 45 та объект, 131 та касб-ҳунар коллежи ва лицей реконструкция қилиниб, капитал таъмирланди. Шунингдек, 55 та болалар мусиқа ва санъат мактаби, 112 та болалар спорт объекти ва 4 та сузиш ҳавзаси фойдаланишга топширилиб, уларнинг барчаси зарур ускуна ва инвентарлар билан жиҳозланди.\nТаълим тизимини ислоҳ қилиш ва янада ривожлантириш ишлари ҳеч қачон тўхтаб қолмайди. 2014 йилда 380 та умумтаълим мактаби, 161 та касб-ҳунар коллежи ҳамда академик лицейни реконструкция қилиш ва капитал таъмирлаш учун 410 миллиард сўмдан зиёд маблағ йўналтириш мўлжалланаяпти. 34 та олий таълим муассасасида қурилиш, реконструкция ва жиҳозлаш ишларини амалга ошириш учун 173 миллиард сўм маблағ ажратиш кўзда тутилган. Андижон, Қарши давлат университетларида, Ўзбекистон давлат жаҳон тиллари университети ва бошқа олий ўқув юртларида янги ўқув бинолари ва ахборот-ресурс марказлари қуриш, шунингдек, 51 миллиард сўм маблағ ҳисобидан 17 та олий таълим муассасасида капитал таъмирлаш ишларини амалга ошириш белгиланган.\nБу рақамлар нимани англатади? Аввало, бу мамлакатимизда ёшларга эътибор ва улар келажагига ғамхўрликнинг юксак намунасидир.\nБугун дунёнинг кўплаб мамлакатларида ўсиб келаётган авлод таълим тизими билан тўлиқ қамраб олинмаган, ёшларнинг кўпгина қисми фақатгина бошланғич таълим билан чекланиб қолган бир вақтда бизнинг мамлакатимизда таълим-тарбия, ёшлар келажаги учун барча шароитлар яратиб берилмоқда.\nҲозирда мамлакатимиздаги 4950 та мактабгача таълим муассасасида 600 мингдан кўпроқ болаларимиз тарбияланаётган бўлса, 9739 та умумий ўрта таълим мактабида 4,5 миллиондан ортиқ ўғил-қиз дунёнинг кўплаб мамлакатлари фарзандлари ҳавас қилса арзийдиган замонавий масканларда таълим олмоқда.\nПрезидентимизнинг бевосита ташаббуси билан мазмунан янги бўлган ўрта махсус касб-ҳунар таълими тизими шакллантирилди. Ҳозирги кунда мазкур таълим муассасаларида бозор иқтисодиёти шароитига мослаша оладиган кичик мутахассис кадрлар тайёрланмоқда.\nРеспубликамиздаги 1554 та коллеж ва лицейда таҳсил олаётган 1 миллион 600 минг нафардан кўпроқ ўқувчи 220 дан ортиқ йўналиш ва мутахассислик бўйича касб-ҳунар сирларини ўрганмоқда.\nШуни алоҳида таъкидлаш жоизки, мазкур таълим муассасаларининг деярли барчаси мустақиллик йилларида янгидан қурилди, капитал таъмирдан чиқарилди ва энг замонавий ўқув лаборатория жиҳозлари ҳамда дарслик, ўқув қўлланмалар билан таъминланди.\nБиргина мен депутат этиб сайланган Наманган вилоятининг Янгиқўрғон туманидаги 9 касб-ҳунар коллежининг 7 таси, вилоятдаги мавжуд 118 ўрта махсус касб-ҳунар таълими муассасасининг 54 таси янгидан қурилган, 64 таси эса тўлиқ капитал таъмирланди ва реконструкция қилинди. Тизимда мавжуд 126 та спорт залининг 90 таси янгидан барпо этилгани кишини қувонтиради, албатта.\nТаълим жараёнини ислоҳ этиш ва меҳнат бозорида талаб қилинадиган юқори малакали кадрлар тайёрлашда олий ўқув юртлари муҳим ўрин эгалламоқда. Мамлакатимизда замонавий ўқув қуроллари билан жиҳозланган, етук малакали мутахассислар тайёрлашга ихтисослаштирилган 58 олий ўқув юрти ва уларнинг 11 филиалида бугунги кунда 260 мингдан кўпроқ талаба ва магистр таҳсил олаяпти. Шунингдек, хорижий давлатларнинг нуфузли олий ўқув юртлари филиаллари фаолият кўрсатаётгани ҳам бугунги кун талабига жавоб берадиган юксак малакали мутахассис кадрлар тайёрлаш имкониятини кенгайтирди. Мазкур таълим муассасаларида машинасозлик, нефть-газ иши, ахборот технологиялари, иқтисодиёт ва бизнес бошқаруви, молиявий менежмент, тижорат ҳуқуқи каби меҳнат бозорида талаб юқори бўлган мутахассисликлар бўйича бакалавр ва магистрлар тайёрланмоқда. Мазкур мутахассислар бугунги кунда иқтисодиётимизнинг турли соҳаларида самарали фаолият кўрсатаётгани таълим ислоҳотидан кўзланган мақсадлар ўз мевасини бераётганининг ёрқин мисолидир.\nТаълим-тарбия соҳасида амалга оширилаётган ислоҳотларни юртимиздаги туб ўзгаришлар, янгиланишларнинг асоси, десак, айни ҳақиқатни айтган бўламиз. Зеро, ҳар бир юртнинг бугуни ва келажаги, том маънода, таълим тизимининг қай даражада ривожлангани, баркамол авлодни тарбиялаш учун яратилган шароит, ислоҳотларнинг натижалари билан белгиланади.


Ўздавнефтгазинспекция - Ўзбекистон халқига Наврўз табриги\nНашр учун версия 20.03.2017 09:05:00\nОна диёримизга, барчамиз орзиқиб кутган, гўзал ва дилбар фасл – Наврўзи олам кириб келмоқда.\nАна шу улуғ айём – шарқона янги йил билан, каттаю кичик барча юртдошларимизни, чин қалбимдан самимий муборакбод этаман.\nБу йилги Наврўз байрами, барча шаҳар ва қишлоқларимизда, умумхалқ сайиллари тарзида ўтаётгани, унга ўзгача файз ва шукуҳ бағишламоқда.\nНаврўз руҳи ва фалсафаси “Халқ билан мулоқот ва инсон манфаатлари йили”нинг ғоя ва мақсадлари билан уйғун ва ҳамоҳанг равишда намоён бўлмоқда.\nЭл-юртимиздаги азиз инсонлар бир-бирларини қутлаб, дала ва қирлар, боғ ва майдонларда Наврўз байрамини шоду хуррамлик билан нишонламоқдалар. Дошқозонларда сумалаклар пишириб, дастурхонларга баҳор неъматларини тортиб, сайил-томошалар қилмоқдалар.\nШу ёруғ кунларга етказгани учун шукроналар айтмоқда.\nБугун фидойи деҳқон ва фермерларимиз катта орзу-умид билан янги мавсумни бошламоқдалар.\nБарчамиз уларни чин дилдан табриклаб, йилимиз қутлуғ келсин, ҳосилимиз мўл бўлсин, деб энг эзгу тилакларимизни билдирамиз.\nНаврўзи олам юртимизга тинчлик-омонлик, бахту саодат, қут-барака олиб келсин! Ҳар бир оила, ҳар бир хонадонда яхши кунлар, тўй-томошалар кўп бўлсин! Барчамизнинг эзгу орзу-ниятларимиз ушалсин!\nОсмонимиз мусаффо, юртимиз тинч, халқимиз омон бўлсин! Наврўз байрами, барчамизга муборак бўлсин!


Таэквондо 25.04.2020 13:39\nТаэквондочимиз мазкур спорт турининг илк сир-асрорларини тажрибали мураббийи Собир Назаралиевдан ўргана бошлади.\n– Мадинабону илк машғулотга бобоси билан келган куни ҳамон ёдимда. Нимжонгина қизалоқ эди. Дастлаб мен уни бошқа болалар сингари машғулотларга бардош бера олмай бир-икки кун шуғулланиб, спортни тарк этади деб ўйлагандим, – дейди мураббий С.Назаралиев. – Аммо у машқлар қийинлашган сари ўз устида тинимсиз ҳаракат қила бошлади. Ҳеч қачон машғулотларни ўтказиб юбормас эди. Ҳатто касал бўлиб қолса ҳам тўгаракка келар эди.\nТинимсиз меҳнат, ғалабага бўлган интилиш Мадинабонуга ўсмирлар ва ёшлар ўртасида Ўзбекистон чемпиони бўлишдек бахтни олиб келди. Мамлакат миқёсидаги мусобақаларда тобланиб, улкан тажриба орттирган спортчимиз 2015 йили Хитой Тайпейи мезбонлик қилган ёшлар ўртасидаги Осиё чемпионатида муносиб иштирок этди ва терма жамоамизга кумуш медаль келтирди. Икки йил давомида кўплаб халқаро турнирларда ғолиб ва совриндорлар қаторидан жой олган Мадинабону 2017 йил Қозоғистонда ўтган Осиё чемпионатида бронза медални қўлга киритди.\n2018 йил истеъдодли спортчимиз учун муваффақиятли ўтди. У дастлаб Вьетнамнинг Хошимин шаҳрида катталар ўртасида ўтган қитъа биринчилигида бронза медали билан тақдирланган бўлса, Индонезияда ўтган Осиё ўйинларида энг ёш иштирокчи сифатида эътироф этилди ва делегациямиз ҳисобига кумуш медаль қўшиб қўйди. Ўтган йили Хитойнинг Ухань шаҳрида ўтган Бутунжаҳон армия ўйинларида ўзининг юксак маҳоратини намойиш этиб, шоҳсупанинг энг юқори поғонасидан жой олди.\n– Ҳар бир эришган ғалабам замирида, мамлакатимизда биз спортчиларга яратиб берилаётган улкан эътибор, мураббийларимизнинг доно маслаҳатлари ва меҳнатлари ётибди, – дейди М.Маннопова. – Спорт кўплаб орзуларимга етиштирди, танимни соғлом, руҳан тетик қилди. Мақсадларим ҳақида гапирадиган бўлсам, барча спортчилар каби жаҳон ва қитъа чемпиони бўлиш ҳамда тўрт йилликнинг энг нуфузли мусобақаси Олимпия ўйинларида иштирок этиб, шоҳсупага кўтарилишдир.\nСпортчи улкан марраларни забт этиш учун бир қатор машаққатларни енгиб ўтиши зарур. 19 ёшли Мадинабону ҳозирда кўплаб спортчиларимиз сингари Олимпия ўйинларининг йўлланмасини қўлга киритиш ва мазкур мусобақада мамлакатимиз шарафини муносиб ҳимоя қилиш учун тинимсиз меҳнат қилмоқда.


Японлар 6G алоқа тизими устида иш...\n21.01.2020 16:26 0 1432\nЯпонияда олтинчи авлод алоқа тизими — 6G ни жорий этишга ҳозирлик бошланди. Ўн йилдан сўнг — 2030 йилда бу тармоқ ишга туширилади.\nҲозир техник мутахассислар, хусусий бизнес ва турли идоралар вакилларидан иборат экспертлар кенгаши тузилмоқда. 2020 йил ёзигача экспертлар янги форматга ўтишнинг комплекс стратегиясини ишлаб чиқишади, дейилади NHK хабарида.\nБешинчи авлод алоқа тизими (5G)ни кенг жорий этишга Япония шу йил баҳорида киришади. «Кунчиқар юрт» 5G ни татбиқ этиш борасида Жанубий Корея ва АҚШдан ортдан қолаётганди.\nМаълумот учун: «Kp.ru» ёзишича, 2025 йилга бориб Россия аҳолисининг 80 фоизи бешинчи авлод алоқа тармоқларидан фойдаланишга ўтади ва мамлакат бу борада МДҲда етакчига айланади. Худди шу йили Ўзбекистон, Беларусь, Озарбайжон ва Грузияда ҳам 5G дан фойдаланиш мумкин бўлади. МДҲ мамлакатларида нарсалар интернетига уланиш уч ҳисса ошиб, 2025 йилда абонентлар жами сони 660 миллион нафарга етиши кутилмоқда.\n5G Япония 6G


Анорнинг шифобахш хусусиятлари – Tadbirkor-Fermer\nОзарбайжонда ҳар йили 26 октябрни «анор куни» сифатида ўтказиш анъана тусига кирган. Барча боғлардаги анор ҳосиллари йиғиб олинади ва одамлар бу кунни бутун мамлакат бўйлаб катта байрам қилиб нишонлашади. Кўчаларда ярмаркалар қурилади, боғбонлар ўз меваларини кўз-кўз қилишади, савдогарлар анордан тайёрланган маҳсулотларини токчаларга териб қўйишади.\nАнор лотинча «гранатус» сўзидан таржима қилинганда, «уруғ» маъносини англатади. Анор меваси 700 га яқин уруғ шаклидаги доначалардан таркиб топган. Табиатда бу меванинг 10 дан ортиқ тури учрайди. Ва улар бир-биридан ранги ва мазасига кўра фарқланади. Анорнинг ҳар қандай турида соғлиқ учун фойдали витамин ва минераллар мавжуд бўлади.\nБу мақола орқали анорнинг 12 фойдали хусусиятини билиб олишингиз мумкин.\n1) Анор минералогик мева\nАнор таркибида 15 турдаги аминокислота учрайди ва шундан 5 таси бошқа жойда учрамайдиган аминокислоталар ҳисобланади. Шунингдек ушбу мева К, C, Б9 ва Б6 витаминларига ҳамда калий, асал, марганец ва фосфор минералларига жуда бой.\nЛекин анорни тўйимли мева деб бўлмайди, 100 грамм анор донасидаги калория миқдори 72 ккалдан иборат.\n2) Анор юракнинг ишлашини яхшилайди\nАнорда пуникалагин моддаси ҳам бор. Бу модда танадаги оксидланиш ҳодисасига фаол қаршилик кўрсатади. Бу билан эса юракдаги қон айланиш тизимининг бир маромда давом этишини таъминлайди.\nБундан ташқари пуникалагин холестерин моддаси ишлаб чиқарилиши камайишига ҳам хизмат қилади.\nБу эса юрак-қонтомирларида тугунлар пайдо бўлиш хавфини йўқотади. Бир тажрибада, инсон танасига 3 йил давомида ҳар куни 30 миллилитр анор суви жўнатиб турилган ва натижада бу танадаги юрак-қон томирларида мавжуд бўлган тугунчалар бутунлай йўқ қилинган.\n3) Анор – артроз касаллигига қарши табиий тўсиқдир\nАртроз – энг кенг тарқалган тизза бўғини хасталигидир. Статистик маълумотларга кўра, бу дард ер юзи аҳолисининг 10 фоизида учрайди.\nАнор таркибидаги К витамини эса суяк тўқималарини бирлаштиришда асосий рол ўйнайдиган модда ҳисобланади. Бу витамин асосан кальций элементидан таркиб топган. Бундан ташқари анор суви ташқи яллиғланишларнинг битишига ҳам ёрдам бериши мумкин.\n4) Анор тишни мустаҳкамлайди\nАнор шарбати тишдаги муаммоларни бартараф қилишда ҳам қўл келади. Унинг оғиз бўшлиғидаги бактерия ва вирусларга қарши курашиш хусусияти мавжуд.\n5) Анор рак хасталигидан ҳимоя қилади\nАнор таркибидаги моддалар инсон танасида ракни келтириб чиқувчи эстрагон ва эллаготанинлар ривожланишининг олдини олади.\nАнор сувидаги экстрактлар ўпка хасталиклари пайдо бўлишини имкон қадар ортга суриш учун фойдалидир.\n6) Анор иммунитетни яхшилайди\n100 граммлик анор доначаларининг 21 фоизи C витаминидан таркиб топган. Бу витамин антибактериал хусусияти билан ажралиб туради. Дейиш мумкинки, бир анорнинг чорагини истеъмол қилиш ҳам иммунитетингизни кучайтира олади.\n7) Анор овқат ҳазм бўлиши учун восита\nОдам ҳар куни турли маҳсулотлар орқали овқатни парчаловчи моддаларни ҳам қабул қилади. Бундай моддалар энг кўп миқдорда анор меваси таркибида (16 фоиз) учрайди. Бир кунда 100 грамм анор истеъмол қилсангиз кифоя, овқат ҳазм қилишдаги муаммолар ҳақида гап бўлиши мумкин эмас. Анор шунингдек, чанқоқни қондириш борасида ҳам тенгсиз.\n8) Анор жароҳатларни тузатади\nАнор доналаридан тайёрланган шифобахш мой тананинг ташқи тарафидаги жароҳатларга суртилганда, самарали хоссасини намоён этади. Бундай дорини қуёшдан куйиш ҳодисасида ишлатиш ҳам ўринлидир.\n9) Анор гемоглабин миқдорини оширади\nГемоглобин қон таркибини ҳосил қилувчи энг муҳим қон шарчалари бўлиб, кислородни қайта ишлаш вазифасини бажаради. Эркаклар танасидаги гемоглобин миқдори 130-160 г/л, аёлларда эса 120-150 г/л мавжуд бўлади. Агар, сурункали чанқоқлик, бош айланиши ва лоҳасликни сезсангиз, бу гемоглабин миқдори камайиб кетганидан дарак. Бу ҳолатда, бир анорни сиқиб стаканни тўлдириб ичиш яхши даъво бўлади.\n10) Анор соч тўкилиши олдини олади\nСоч тўкилишининг асосий сабабларидан бири – танада темир етишмаслиги натижасидаги камқонликдир. Бу ҳолат ҳам гемоглабин етишмаслиги туфайли пайдо бўлади. Гемоглабин камлиги тирноқларнинг тушиб кетишига ҳам сабабдир.\nАнорни доимий равишда истеъмол қилиш – бу офатлардан сақлабгина қолмасдан, соч толалари ва тирноқларнинг мустаҳкам бўлишини кафолатлайди.\n11) Анор шарбати ва қандли диабет\nАнор шарбати ширин. Кўпгина ширин ичимликлар одамда қандли диабет касаллигини келтириб чиқариши мумкин, лекин анор шарбати эмас. Аксинча, у қандли диабетдан сақловчи ҳамдир. Қандли диабет хасталиги сийдик ажралишида қийинчиликлар, танада турли шишлар ҳосил бўлиши ва урологик муаммолар билан намоён бўлади. Анор суви ва асал бундай вазиятда қутқарувчи вазифасида келади.\n12) Анор – қарилик дамлари келишини ортга суради\nХаддерсфилд Университети олимлари анорнинг Алъсгеймер хасталигига энг яхши даъво эканлигини аниқлашган. Бу хасталик витаминлар етишмаслиги натижасида тез кексайиб қолиш билан боғлиқ бўлиб, анор таркибидаги пуникалагин бош миядаги тўқималарнинг емирилишига йўл қўймаслиги ёш қолишни таъминлайди. Анор таркибидаги анти-аге моддаси эса терининг буришишига қаршилик кўрсатиб, ажинлардан сақлайди.\nБу мақола билан танишиб чиққан ҳар бир одам бундан кейин супермаркетдан харид қилинувчи маҳсулотлар рўйхатининг энг тепасига «анор» сўзини ёзиб қўйиши табиий.\nЛекин, яна баъзи нарсаларни билиб олинг: анорни қандай танлаш ва уни қандай истеъмол қилиш жараёнларини.\nДўконда ушлаб кўрган анорингиз, пўстлоғи юпқа эканлиги ҳолида вазни кўринишидан кўра оғирроқ бўлса, уни ҳеч иккиланмай сотиб олаверишингиз мумкин.\nШунингдек, сирти заха емаган бўлишини ҳам назардан қочирманг.\nЯна шуни билиб олингки, қип-қизил анор шип-ширин анор дегани эмас. Бу меванинг рангги турларига кўра турлича бўлади.\nКўпчилик анорни сотиб олавермаслигига ёки умуман ёқтирмаслигига сабаб, уни тозалаб ейиш мураккаб туйилгани учун бўлса керак. Чунки уни, олмани тишлаган каби тишлаб, еб кетаверилмайди-да. Лекин, асл нарсага эришиш осон бўлмаслиги ҳам ўз-ўзидан тушунарли.\nАнорни тозалаганда, пичоқни эҳтиётлик билан ишлатиш зарур, йўқса, унинг ичидаги доналарнинг аксари увол бўлиб кетиши мумкин. Пичоқ билан анорнинг уч қисмидан, доналари йўқ жойидан кесиб олинади ва пичоқнинг учи билан тепадан пастга қараб бир неча чизиқлар тортилади (асло кўндалангига эмас). Кейин эса, ўша кесик чизиқлар қўл билан очилади.


Эксперт: ҳозирда Ўзбекистонда валюта билан боғлиқ хавфларни бошқарса бўлади | Ўзбекистон ва жахон янгиликлари\nЭксперт: ҳозирда Ўзбекистонда валюта билан боғлиқ хавфларни бошқарса бўлади\nИқтисод 11 апрель 8:36 40\nФото: Sputnik/ Рамиз Бахтияров\nMoody»s рейтинг агентлигининг кичик вице-президенти Петр Паклин Sputnik радиосига берган интервьюсида Ўзбекистон банк секторидаги бугунги ҳолат ҳақида фикр билдирди.\nЭкспертнинг сўзларига кўра, республика банк тизими бугунги кунда барқарор ва аксарият валюта хавфлари банкларнинг ўз активлари томонидан қопланади.\n«Ҳозирда Ўзбекистонда миллий валюта девальвациясига қарамасдан, илгариги каби барқарор инвестицион муҳит ва иқтисодиётнинг барқарор ўсиши кузатилмоқда. Валюта хавфлари заёмчиларнинг валюта тушумлари ва мамлакат Молия вазирлиги кафолатлари билан қопланади. Умуман олганда, банк активлари сифати юқори. Бугунги кунда мамлакат банк секторининг капитализацияси етарли даражада ва юқори даромадли эканлигини қайд этиш лозим. Активлар ва даромадлар эса ҳозирда валюта хавфларини бошқарилиши мумкинлигини билдиради», — деб таъкидлади Паклин.\nЎзбекистонда миллий валюта девальвацияси 2017 йил 5 сентябрда амалга оширилган, сўмнинг расмий курси доллар ва еврога нисбатан деярли икки бараварга тушиб кетганди. Марказий банкнинг 9 апрел куни белгилаган расмий курсига кўра, бир доллар 8094,99 сўмни ташкил этмоқда. Банк секторида амалга оширилган ислоҳотлар мамлакатдаги валюта қора бозорига жиддий зарба берди ҳамда молиявий жараёнларнинг шаффофлиги ва мамлакат инвестицион жозибадорлигини оширди.


Ўзбекистонда тотализаторлар: Ким қандай фикрда? — Sof.uz\nЎзбекистонда тотализаторлар: Ким қандай фикрда?\n28.11.2019 19:11 1083 Жамият\nЭсингизда бўлса, шу йилнинг 14 ноябр куни 2021 йилдан бошлаб Ўзбекистонда букмекерлик фаолиятини амалга оширишга рухсат бериш назарда тутилган қарор лойиҳаси муҳокама учун эълон қилинди.\nШундан сўнг, Президентнинг ёшлар, фан-таълим, соғлиқни сақлаш ва спорт масалалари бўйича маслаҳатчиси Абдужаббор Абдувоҳитов Миллий олимпия қўмитасида бўлиб ўтган йиғилишда букмекерлик фаолиятини қонунийлаштиришни ёқлаб чиқди:\n“Бир қанча йиллар аввал бизникилар Таиланд ва Гонконгга бориб пул тикиб келишган ҳолатлари ҳам бўлган. Иккинчидан, биз дунёвий давлатмиз. Ҳозир кўпчилик айтяпти, букмекерлик бу – қимор ўйини. Ким хоҳласа ўйнайди. Бу пулларга яхши футболчиларни етиштириб чиқарадиган мактаблар қилса бўлади. Бунинг нимаси ёмон? Сизларда букмекерлик компанияси очиш имкони борми? Сизларда йўқми? Унда менга бу таклифни ҳимоя қилишга ёрдам беринглар”.\n2019 йил июлида эса, Ўзбекистон футбол ассоциациясининг янги раҳбари, шунингдек айни вақтда Давлат хавфсизлик хизмати раиси Абдусалом Азизов ЎФА конференциясида сўзга чиқиб: “Ўйинга ҳалолликни олиб кириш, тотализатор, келишилган ўйинлар каби тушунчаларни йўқотиш – бизнинг биринчи даражали вазифамиз бўлиши керак, мен президент сифатида шундай деб ҳисоблайман“ - деган эди.\nЭнг қизиғи ДХХ раиси бир неча ой аввал тотализаторларни йўқотиш ҳақида гапирган мажлисда, “Бунинг нимаси ёмон?“ деган Президент маслаҳатчиси ҳам қатнашган эди...\nЯқинда Ўзбекистон Мусулмонлар идораси ҳам ғолиб мағлубдан бирор нарса оладиган ҳар бир ўйин исломий тарафдан қимор дейилишини айтиб, қимор қаттиқ қоралангани ва гуноҳи кабира деб ҳисоблашини маълум қилди.\nБунинг далиллари сифатида Қуръони Каримнинг Моида сураси, 90-оятидан мисол келтиради: “Эй иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз”.\nШунингдек, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Ким ўз соҳибига “Кел, сен билан қимор ўйнайман”, деса, садақа қилсин”, - деганлар.\nҚимор шу қадар жирканч иш эканки, киши ҳали ўйнамаган бўлса ҳам, ўйнашни таклиф қилиши биланоқ гуноҳкор бўлиб қолар экан.\nШунингдек, Sof.uz сайти колумнисти Жамшид Муслимов тотализатор сиртмоғи ҳақида шундай мулоҳазаларни билдирди:\nТотализатор қимори руҳий касалликка осон айланади, унинг номи – лудомания. Тотализатор қурбони топган пулини ўйинларда исроф қилади, оиласини қурита бошлайди, бировлардан қарз, банкдан кредит олиб туби кўринмас жарликка қулай бошлайди. Қимор ўйинида асосан ижтимоий ва руҳий заифлашиб қолганлар ҳисобидан солиқ йиғиш айни адолатсизликдир...\nШунингдек, Азико Мадаминов ҳам букмекерликнинг легаллашишига қарши эканлигини асосли тарзда тушунтириб берди:\nТотализаторларга футболни ривожлантириш баҳона бўлолмайди. Футболни ривожлантиришни аввало яхши ўйнашдан бошлаш керак. Бу спорт турига усиз ҳам керагидан кўп пул сарфланмоқда. Натижа йўқ, қимматга тренерлар сотиб олиб, пул ювилмоқда.\nАгар биз бу тўсиқни очиб қўйсак, биринчи ўринда кунини зўрға кўраётган қатлам ўйнашни бошлайди, чунки бошида ютиб олгандан сўнг азартга кириши табиий. Қуйи қатлам муккасидан кетишини сабаби, иқтисодий ночорлиги ва тез бойиб кетиш мотивацияси, осон пул деб уйлашидир...\nЮқорида Ўзбекистонда тотализаторга рухсат берилишига қаршиларнинг ҳам, бунинг тарафдорини ҳам фикрларини келтириб ўтдик.\nШунингдек, бундан бир неча кун аввал сайтимизнинг телеграм каналида “Ўзбекистонда букмекерлик фаолияти йўлга қўйилишига қандай қарайсиз?” мавзусида сўровнома ўтказган эдик.\nСўровномамиз бугун якунланди, унда жами 2531 нафар мухлисларимиз қатнашди.\nУларнинг 1288 нафари ёки қатнашчиларнинг 51 фоизи Ўзбекистонда тотализаторларга рухсат берилишига “Умуман қарши” эканликларини билдиришди.\nҚатнашчиларнинг 240 нафари (9 фоиз) “бирор нарса дея олмаслиги“ни маълум қилган бўлса, 255 нафар мухлислар (10 фоиз) тотализаторларга рухсат берилишига “қарши эмасликлари“ни маълум қилди.\nЭнг ёмон тарафи эса, қатнашчиларнинг 748 нафари (30 фоизи) бундай қонунни жорий қилиш борасида “ҳукумат барибир бизни фикримизни ҳисобга олмайди” деган фикрда қолган.\nЯнги қонун лойиҳалари муҳокама учун қўйилса ҳам, қўйилмаса ҳам, албатта жамоатчиликнинг фикри бу борадаги қарашларини инобатга олиш керак бўлади. Чунки келажакда бу қонунларнинг фойдасини ҳам, зарарини ҳам ушбу халқ тотишга мажбур бўлади.\nЛекин нима бўлганда ҳам, ушбу қонун лойиҳаси муҳокама учун regulation.gov.uz порталига киритилди. Сиз ҳам ушбу ҳавола орқали кириб, қонун лойиҳасига фуқаро сифатида расман муносабатингизни билдиришингиз мумкин.\n30.09 11:20 2495\n21.09 13:12 239 Иқтисод\n31.08 14:31 474 Ўзбекистон\n6.08 12:32 2073 Ўзбекистон


..:: ISLOM.UZ ::.. - Шукурни унутмадикми?\nШукурни унутмадикми?\t03.10.2008 й.\tРадиодан хонанданинг дардли ноласи янграмоқда: Узат дейсан, бер дейсан,\nҲеч тўймадинг одамзот.\nТуя тўйди, фил тўйди,\nСен тўймадинг одамзот... бехос ўйга толасан. Умрни кимдир оқар дарё деса, бошқа биров шамолга қиёс қилади. Дарҳақиқат, бу кўхна дунёнинг олдида инсон умри лахзадек гап. Ўша лахзаларни кимдир қадрига етади, кимдир эса йўқ. Муттасил курашдан иборат бу ҳаётда инсон умридан, меҳнатидан улуғ, инсон камолотидан гўзалроқ нарса йўқ эканига беихтиёр имон келитрасан. Ҳа, эзгулик ортида саодатли лахзалар яшайди. Ўз умрини ибрат китобига айлантира олиш ҳам инсоннинг яшаш санъатига боғлиқ. Демакки, ҳаёти давомида ўзгаларга яхшилик, эзгулик соғиниб яшашни шиор қилган инсон икки дунё саодати сохиби бўлиши муқаррар.\nШайх Саъдийнинг “Гулистон” асарида шундай дейилади, - мен ҳеч қачон давр жабр-жафосидан шикоят қилмаган эдим, лекин бир марта нолидим. Ўшанда оёқяланг қолиб, ковуш сотиб олишга ҳам қодир эмасдим. Қаттиқ ўксиниб юрган кунларимнинг бирида пешин намозини ўқиш учун Куфа шаҳридаги Жомеъ масжидига кирдим ва у ерда оёқлари йўқ бир одамнинг тахорат олаётганига кўзим тушди. У шу холда лаблари пичирлаб АЛЛОҲга сажда қиларди. Шунда мен ношукур банда ўзимдан ҳаё қилдим, шукур қилишим лозимлигини тушунганим ҳолда ковушсизлигимга ҳам сабр этдим.\nБиз-чи? Бизлар ҳар бир ўтаётган кунимизга шукур қилиб яшаяпмизми? Ҳа, бугун бизлар инсонийликнинг энг гўзал сифатларидан бўлган ШУКУР қилиш тушунчасини унутгандаймиз. Тўғрими? Бўлмаса, сизга ҳам таниш бўлган бир манзарани кўз олдингизга келтириб кўринг. Атрофимизда мерос талашиб ёқавайрон бўлаётган ака-укалар озми? Муштипаргина онасини йўлга зор қаратиб қўйганлар-чи? Хаста отасини шифоси учун вақт тополмаётганларга нима дейсиз? Меҳрга зор бўлган ғарибгина сингилларини йўқлашни унутганларга-чи? Хою-хавас кетидан қувиб тинчгина ўтаётган кунига шукур қилмаётганлар орамизда йўқ дейсизми? Бойлик, мансаб кўзларини кўр қилгани ҳолда оддий инсонийликни ҳам манфаатга айлантирганларга-чи? Нега? Нега шундай? Нима учун?\nБундан бир йил муқаддам рамазон хайит байрами муносабати билан уйга яъни пойтахтдан Андижонга кетаётган эдик. Таниш хайдовчи укаларимни уйдан олиб кейин мени олиш учун ишхонага келди биз 3 нафар йўловчи тайёр яна бир нафар одам олиш керак. Кун кеч бўляпти, эртага байрам бугун ҳар не бўлганда ҳам уйга етиб олиш лозим. Лекин кетадиган одамнинг ўзи йўқ. Якинларининг зиёратига ошиққан, вафот этган қариндошларининг маъракаларига бориши лозим бўлган, янги келин-куёвларни қутлаши жоиз бўлган ҳамюртларим аллақачон йўлга отланишган эди. Хайдовчи энди ортиқ кутиб бўлмаслигини айтиб, йўлга тушди. Шу пайт муаззин хуфтон намозига азон чақирди. Хайдовчи бизлардан узр сўраб шу яқин атрофдаги масжидда намоз ўқиб олишини айтди.\nБир пайт хайдовчи ўзи билан 40 ёшлар атрофидаги бир эркакни эргаштириб келди, - мана мен ҳам ўзимга сухбатдош топиб келдим, йўл узоқ бир сухбати жонон ҳамрох бўлганда эди, деб тургандим. Мана холис ниятга ўзи етказади... Бизлар амаки билан саломлашдик. Хайдовчи ҳамрохига қараб, - оғайни мана энди гапиринг, нима гаплар – деди. Маълум бўлишича, амакининг исми Абдуғофур бўлиб, Чорсу бозорида савдо билан шуғулланаркан. Қарийиб олти ойдан буён уйига бормай хайит байрамини кутган. Фарзандлари учун байрам совғалари олган, яхшигина маблағ тўплаган ва яхши ният билан йўлга тушган. Таксида водийга кетадиган машиналар турар жойга келаётиб йўлда ширинлик олиш учун магазинга тўхтаганлар. Одам гавжум магазинда навбатда турган Абдуғофур ака бирдан чўнтагида пули йўқлигини билиб қолади. Одамларга маълум қилганида ҳамма елка қисади, ҳеч бўлмаганда йўл кирамга қолдирса ҳам майли эди, деб кўчага чиққанида эса такси ҳам аллақачон жуфтакни ростлаб бўлган ва хатто олти ойдан буён оиласи, фарзандлари учун атаб олинган совғалар солинган сумкани ҳам қолдириб кетмаган экан.\nАбдуғофур ака сўнгги “ақча”си билан шу яқин атрофдаги масжидга йўл олиб, ўзига-ўзи – аҳир бу ҳам бир синов, нега хафа бўлишм керак. Тану-жоним соғ, агар ўзимга тажовуз қилишганларида нима бўларди. Шунисига ҳам шукр, АЛЛОҲ мехрибон, у бандаларини унутмайди – деб, шу ерда тонг отишини кутаман, эртага бир гап бўлар – дейди. Хуфтон намозига улгуриб келгани учун шукур қилиб турган бир пайтда кўзи болаликдаги дўсти Хожиакбар акага тушади. Абдуғофур ака АЛЛОҲ мени бўлган воқеаларга шукур ва сабр қилганим учун мукофотлади, қолаверса, бу ҳам рамазонни шарофати хайит байрамини оиласи билан ўтказсин дегани бўлса керакда – дея, тўлқинланиб гапирарди.\nИкки дўстнинг сухбати қизигандан қизиди. Бизлар ҳам беихтиёр уларнинг маънавий озуқа бўлишга арзирли сухбатига қулоқ тутдик. Қарийиб олти соат давом этадиган йўл қандай қилиб тугаганини билмай қолдик.\nҲа, бизлар энг аввало оёқларимизни юриб, кўзларимиз кўриб, юрагимиз уриб тургани учун ҳам шукур қилмоғимиз лозим эмасмикан? Яна кимларгадир керак эканлигинг, сен учун қайғурувчи кимсаларнинг борлиги, умринг давоми зурриёдинг изларингни босаётгани учун ҳам шукур қилмоқ керак эмасми?\nҲар тонг қуёшнинг заррин нурларини сочишини томоша қилиш, табиатнинг илхомбахш тароватидан рохат олиш, оқшом ўтган кунни сарҳисоб қилишга имкон бўлаётгани учун ҳам шукур қилиш даркор эмасмикан?\nТўғри даврнинг шиддаткор оқими бугун бизларни ўз ўзанига тортиб кетган. Рўзғор деб аталмиш юҳонинг кўринмас иплари бизларни шу қадар боғлаб ташлаганки, атрофга боқиб ҳамма нарса ғанимат эканлигини тушуниб етиш, борига шукур қила билиш зарурлигини, агар астойдил интилса эрта бугундан, яхшироқ бўлишини ҳам хис қилмай яшайверамиз. Аслида эса бахтсизликнинг боши ШУКУР қилишни билмаслигимизда кўпроқ аён бўларкан.\nАҳир инсон инсон билан тирик. Ахир яқинларимизни бизларга бир умрга боғлаб бермаган. Бир умр шу тақлид ёш ва навқирон, кучли ва жасоратли яшамаймиз. Ҳар доим ҳам бугунимиз эртамизга мос келавермайди. Эртага ҳаммаси кеч бўлганда кўр кўзимиз очилади ва борида асрамаганимиз, шукур қилмаганимиз учун ҳам ўзимизни кечира олармиканмиз?...\nАйниқса бугунгидай муқаддас рамазон ойларида ўйлашга, мулоҳаза қилишга фурсат бўлади. Демак, шошилайлик эртага афсус қилмоқликдан фойда йўқлигини яхши биламиз. Радиодан эса хонанданинг дардли ноласи янграмоқда:\nКиприкдан ҳам қисқадир,\nИбрат бўлсин Искандар\nОчиқ кетган қўллари..... Феруза ОРИПОВА


АЛЛОМАНИНГ АҚЛ МАШЪАЛИ\nГлавная / Маданият ва спорт / АЛЛОМАНИНГ АҚЛ МАШЪАЛИ\nЎзбекистон Қаҳрамони, ҳалқ шоири Абдулла Ориповнинг “Ўзбекистон” шеърини ўқир экансиз, дилингизда ўтмиши шон-шарафли, жаҳон илм-фани ривожига тамал тоши қўйган буюк аждодлари бор юрт билан фахрланиш туйғулари янада тўлиб тошади. Ал – Хоразмий, Ибн Сино, Мирзо Улуғбек, Алишер Навоий сингари бобокалонларимиз қатори Абу Райҳон Беруний ҳақида битилган сатрлардан ҳам чексиз ифтихор туясиз.\nАмерика – сеҳрли диёр,\nБерунийнинг ақл машъали...\nҲаётда шундай кишилар бўладики, улар ўзларининг бетакрор истеъдоди, эзгуликка интилиши, илм ва тафаккури самараси туфайли тарихда номини мангуликка даҳлдор этадилар ва айни пайтда юртини ҳам жаҳонга машҳур қиладилар. Ана шундай номи барҳаёт аждодларимиз сон – саноқсиз. Улар қаторида Беруний 973 йил 4 сентябрда Кот шаҳри (ҳозирги Беруний тумани)га яқин жойда таваллуд топган. Муҳаммад Абу Райҳон ёшлигидан илмга ихлос қўйиб, турли фан йўналишлари бўйича сабоқ олишга интилади. Шу билан баробар ўша даврда илмий тил ҳисобланган араб тилидан ташқари форс, сурёний, юнон – грек, ҳинд – санскрит тилларини ҳам иштиёқ билан ўрганади. Тил билган эл билар, деганларидек, бу фазилати илмда ҳам, мусофирликда ҳам Берунийга қўл келганлигига шубҳа йўқ. Масалан, аллома “Сайдана” номли асарида дори моддаларини ўттиз бир тил лаҳжада келтиради.\nБеруний 150 дан зиёд илмий, бадиий асарлар муаллифидир. Улардан бизгача етиб келган “Қадимги халқлардан қолган ёдгорликлар” Берунийнинг йирик асарларидан бири бўлиб, олим унда Хоразм, Эрон, сўғд, юнон, рум, христиан, яҳудий, араб ва бошқа халқларнинг эралари, пайдо бўлиши, урф – одатлари, анъана ва байрамлари ҳақидаги қимматли маълумотлар ўрин олган. Шунингдек, “Хоразмнинг машҳур кишилари”, “Қуёш ҳаракатини аниқлаш йўли”, “Геодезия”, “Ҳиндистон”, “Қимматбаҳо тошларни билиш ҳақида тўплам” ва бошқа асарлари ҳали ҳануз илмий манбалардир.\nИлм – маърифат, маънавият соҳасига қаратилаётган алоҳида эътибор туфайли бошқа улуғ аждодларимиз қатори Беруний асарларини излаш, ўрганиш ва тарғиб қилиш жараёнлари янада фаоллашди. Республикамиздаги нуфузли илм даргоҳлари, давлат мукофотлари, Фанлар академияси Шарқшунослик институти, шаҳар, кўча ва майдонлар буюк бобокалонимиз номи билан аталади. Аллома меросини ўрганиш ишлари у фаолият кўрсатган, истиқлол туфайли Хива шаҳрида қайта ташкил этилган Хоразм Маъмун академияси олимлари томонидан ҳам давом эттирилмоқда.\nМуҳтарам Президенти-мизнинг 2020 йил 12-13 март кунлари вилоятимизга, шу жумладан, Хива шаҳрига ташрифи чоғида билдирган таклиф ва тавсиялари асосида Ичон-қалъадаги меъморий ёдгорлик – Муҳаммад Амин иноқ мадрасасида музей – қўриқхона ҳамда Маъмун академияси жамоалари ҳамкорлигида “Дорул ҳикмат вал маориф” (“Мажлис ул уламо”) экспозицияси ташкил этилди. Экспозицияда Маъмун академияси тарихи, унда фаолият кўрсатган Абу Райҳон Беруний, Абу Али Ибн Сино ва бошқа олимлар ҳаёти, ижодини акс эттирувчи кўплаб нодир экспонатлар ўрин олган.\nЭнг замонавий, рақамли технологиялар ва инновацион усуллар қўлланган ушбу музейда Беруний ва Ибн Синонинг иш фаолиятини акс эттирувчи мум ҳайкаллари ҳам ўрин олган.\nАйни пайтда шу йил сентябрь ойида Хива шаҳрида бўлиб ўтадиган яна бир нуфузли анжуман – “Марказий Осиё жаҳон цивилизациялари чорраҳасида” мавзуидаги форумга қизғин тараддуд кўрилмоқда.\nДунёнинг 84 мамлакатидан олимлар, нуфузли меҳмонлар ташрифи кутилаётган ушбу халқаро илмий анжуман доирасида бўлиб ўтадиган тадбирларда бутунжаҳон илм-фани тамаддунига тамал тошини қўйган буюк аждодларимиз қатори Абу Райҳон Беруний бобомизнинг номлари ва бебаҳо хизматлари ҳам қайта-қайта тилга олиниши шубҳасиз.\n“Ичон-қалъа” давлат музей қўриқхонаси “Дорул ҳикмат вал маориф” экспозицияси бўлими мудири.


Ўзи учун яхши кўрган нарсани биродари учун ҳам раво кўрмагунча мўмин бўла олмайди\nАнас ибн Молик розияллоҳу анҳудан ривоят қилинади\nШарҳ: Бу ҳадисда ҳам комил иймон ҳақида сўз кетмоқда. Ҳадиси шарифнинг ўзиданоқ Ислом инсониятга яхшиликни қанчалик раво кўрганини билиб олсак бўлади. Пайғамбаримиз соллаллоҳу алайҳи васаллам ҳар бир мўмин учун ўзидан бошқа кишиларга яхшиликни раво кўришини иймон масаласи қилиб қўймоқдалар. Яъни, ҳеч ким ўзига яхши кўрган нарсани ўзгаларга ҳам раво кўрмагунча, комил мўмин бўла олмаслигини таъкидламоқдалар.\nҲа, мусулмон инсон ўзи учун яхши кўрган ҳар бир нарсани бошқа биродарларига ҳам раво кўради. У ўзининг жаннатга киришини яхши кўрса, бошқаларнинг ҳам жаннатга киришини истайди. Ўзига дўзахга кирмасликни раво кўрган мусулмон ўзгаларга ҳам дўзахга кирмасликни раво кўради. Мусулмон инсон бунинг учун куйиб-ёнади. У ўзи учун соғлик-саломатлик, бахт-саодат, фаровонликни яхши кўрганидек, ўзгаларга ҳам шуни ва шунга ўхшаган нарсаларни раво кўради. Шунинг учун бизнинг ушбу ҳадиси шарифдан оладиган фойдамиз ҳам улкан бўлади. Бундан олдин билмасак ҳам, энди бу улкан исломий ҳақиқатни тушуниб олдик. Энди бу ҳадисга қатъий амал қилишимиз лозим бўлади. Ўзимизга нимани яхши кўрсак, ўзгаларга ҳам ўша нарсаларни яхши кўришга ҳаракат қилишимиз керак бўлади.\nШу билан бирга, ушбу ҳадиси шарифдаги улкан ҳикматга инсоният бугунги кунда қанчалик муҳтож эканини тушуниб етамиз. Исломдан, Қуръондан ва Муҳаммад соллаллоҳу алайҳи васалламнинг Суннатларидан узоқлашиш оқибатида, жумладан, ушбу ҳадиси шарифда зикр қилинган улкан ҳақиқатдан узоқлашиш оқибатида, аввало мусулмонлар бошига, қолаверса, бутун инсоният бошига қанчалар мусибатлар ёғилганлигини тушуниб етамиз. Бугунги кунда дунёда одамлар бир-бирларига яхшиликни раво кўрмай қўйдилар. Ҳар ким ўзининг, фақат ўзининг манфаатини ўйлайдиган бўлди. Бунга эришиш учун эса ўзгаларга керагича ёмонлик қилишга тайёрлар. Дунёни қамраб олган урушлар, қон тўкишлар, зулм-истибдодлар ва разолатлар шундан келиб чиқмоқда. Ҳамма нарса ўз ўрнига тушиши учун ушбу ҳадисга тўлиқ амал қилишга ўтишимиз лозим.\nЭй фалончи, агар тўшагингга ётсанг...\nРасулуллоҳ соллаллоҳу алайҳи васаллам: «Эй фало..\n«Расулуллоҳ соллаллоҳу алайҳи васалламнинг: «Қи..\nҒорда эканимизда, мушрикларнинг қадамларига қарадим...\n«Ғорда эканимизда, мушрикларнинг қадамларига қарад..\nҚиёмат куни халойиқ\nРасулуллоҳ соллаллоҳу алайҳи васалламни: «Қиёма..\nҚиёмат куни одамлар\nРасулуллоҳ соллаллоҳу алайҳи васаллам: «Қиёмат ..


06 июл 2022, Тошкент вақти: 06:52\nРустам Мадумаров ва Гаянэ Авакян Европада Гулнора Каримова гумонланувчи деб кўрилаётган жиноят ишлари фигурантларидир.\nЎзбекистон президенти қизи Гулнора Каримованинг бизнесдаги коррупцион схемаларига алоқадор кўрилаётган икки ҳамкори - Рустам Мадумаров ва Гаяне Авакянлар узоқ муддатга озодликдан маҳрум қилингани иддао қилинмоқда. Бир-биридан мустақил бир неча норасмий манбалар иддаосича, Мадумаров МХХнинг одам ўғирлашда айбланган бир гуруҳ ходими сафида Тошкент вилоятида судланган.\nБир-биридан мустақил бир неча манбадан келган хабарга кўра, ўтган ҳафта Тошкент вилояти Жиноят ишлари судида Ўзбекистон Миллий хавфсизлик хизматининг бир гуруҳ ходими устидан суд бўлиб ўтган.\nЎзбекистон ҳуқуқ тартибот идораларига яқин манбалар иддаосича, МХХнинг одам ўғирлаш ва бошқа қатор жиноятларда айбланган ходимлари сафида Гулнора Каримованинг яқин бизнес ҳамкори, айрим манбалар иддаосича фуқаровий эри бўлган Рустам Мадумаров ҳам судланган.\nОзодлик мустақил манбалардан олинган бу маълумотлар юзасидан Тошкент вилоят Жиноят ишлари суди, прокуратураси ва бошқа давлат идораларига мурожаат қилди. Аммо вилоят расмийларидан бу борада бирор маълумот олишнинг имкони бўлмади.\nМанбалар иддаосича, ушбу маҳкамага оид ҳар қандай маълумот қатъиян сир тутилмоқда. МХХ ходимлари ва Мадумаров ҳуқуқлари ҳимоя қилаётган адвокатлар ҳам маҳкама ва жиноят ишига оид тафсилотларни ошкор қилмаслик ҳақидаги тилхатга имзо чеккан.\nАйни пайтда, Би-Би-Си ўзбек хизмати ҳам ўз манбаларига таянган ҳолда Рустам Мадумаров ва Гаянэ Авакян устида суд бўлиб ўтганини хабар қилди.\n13 июль куни Би-Би-Си ўзбек хизмати тарқатган хабарда суд ҳукмига доир бошқа тафсилотлар ҳам берилган. Би-Би-Си ҳам Рустам Мадумаровга 10 қамоқ жазоси берилгани, лекин умумий авф қўллаш орқали бу муддатнинг учдан бири чегириб ташланганини ёзмоқда. Шунингдек, Гаяне Авакян ҳам 9 йилга ҳукм қилингани ва бу муддатнинг учдан бири чегирилиб, 6 йиллик жазо қолдирилганини ёзди Би-Би-Си.\nШу тариқа, ахборот воситаларига мустақил манбалардан сиздирилаётган бу иддаоли хабарлар ҳозирча расмий идоаралар томонидан на тасдиқланди ва на инкор қилинди.\nГулнора Каримованинг ўзи ўшандан бери уй қамоғида экани айтилади. Расмийлар изоҳламаган бу хабарни ўтган ойда унинг ўғли кичкина Ислом Каримов Россия телеканалига тасдиқлади.\nШу тариқа, Ўзбекистонда ёпиқ эшиклар ортида судлангани иддао қилинаётган бу икковлон Ўзбекистон президентининг қизи Гулнора Каримова гумонланувчи сифатида ўтаётган Швеция, Швейцария ва Францияда бораётган жиноят ишлари фигурантлари ҳамдир.


24 май 2022, Тошкент вақти: 10:12\nAsalhoney сайлов участкасида овоз бермоқда\n24 октябр куни Ўзбекистонда бўлиб ўтган навбатдаги президент сайловида, кутилганидек, амалдаги давлат раҳбари Шавкат Мирзиёев 80,1 фоиз овоз билан ғолиб, деб эълон қилинди.\nБу ўтмишда Ўзбекистон президенти сайловларида амалдаги президент қўлга киритган овозлардан кам, аммо умумиятла, сайловнинг ўтмишдаги овоз бериш жараёнларидан фарқи катта эмас.\nЕХҲТ кузатувчилари ўзининг дастлабки хулосаларида сайловга мухолифат қўйилмагани, ҳақиқий сиёсий рақобат кузатилмагани, Ўзбекистон ҳукумати Европада хавфсизлик ва ҳамкорлик ташкилотига аъзолик доирасида олган қатор мажбуриятларини ҳануз бажармай келаётганини таъкидлаган.\nҲисоботда, шунингдек, амалдаги президентни ҳеч ким танқид қилмагани, у маъмурий захиралардан фойдаланишда давом этгани қайд этилади.\nМарказий сайлов комиссияси ушбу сайловлар учун 300 миллиард сўмдан зиёд миқдорда пул ажратди, ҳар бир партияга 15,4 миллиард сўмдан, 5та номзодга эса яна 3 миллиард сўмдан берди.\nАммо жамоатчилик номзодлар орасида биргина Шавкат Мирзиёевнинг тарғибот ва ташвиқот кампанияси кенг қамровли ва оммавий тус олганига эътибор қаратди.\nМисли кўрилмаган сайлов жараёнига кино, шоу-бизнес ва санъатдан кўплаб таниқли шахслар ҳам жалб қилинди. Уларнинг аксари амалдаги президент Шавкат Мирзиёевни қўллаб-қувватлади.\nҲаммасини ҳал қилган битта овоз...\n“Инсон қадри учун” шиори остида ўтказилган ЎзЛиДеП партиясидан номзод Шавкат Мирзиёев учун овоз бериш кампаниясида аҳолининг турли қатлами вакиллари билан бирга, шоу-бизнес вакиллари ва бошқа таниқли шахсиятлар ҳам фаол иштирок этди. “MIR21YOYEV” ёзуви туширилган уст-бошни, жумладан, танилган блогерлар ҳам кийиб чиқди.\nAsalhoney тахаллуси билан Инстаграмда машҳур бўлган қўшкўпирлик 31 яшар эротик блогер Асал Хўжаева ўзининг Фейсбук саҳифасида амалдаги президентга овоз бериб келганини хабар қилди ва “MIR21YOYEV” ёзувини кўз-кўз қилди.\n“Ман эрталабдан фуқаролик бурчимни бажардим сизларчи ….?”, деб ёзган эроблогер ўзининг постига мана бу суратни ҳам илова қилди:\nСайлов қутиси олдида тор шимда тушган Асалҳонейнинг бу фотосурати тармоқда энг кўп кўрилган ва муҳокама қилинганлардан бирига айланди.\n“Таҳликали, бурилиш нуқтасидан ўтиб олдик, энди натижалардан хавотир олмасак ҳам бўлади. Ҳатто Асалхоней овоз берди, энди ҳам шубҳага ўрин борми? Йўқ, энди бўлиши мумкин эмас, ахир ҳаммасини шу битта овоз ҳал қилиши мумкин эди”, дея ишонтирди президент сайловчиларини @tentakminds.\nБиз билгандик, биз кутгандик...\nШавкат Мирзиёевга овоз беришни тарғиб этувчи саноқсиз юқори сифатда бажарилган видеолар барча тармоқларга жойлаштирилди.\n“Мирзиёев - менинг танловим!” шиори остида ижтимоий тармоқларда амалдаги президентни қўлловчи махсус флешмоб ва челленжлар ташкил этилди.\nҲар бир катта ва кичик шаҳару аҳоли пунктларида Мирзиёевга овоз беришга даъват этувчи реклама баннерлари ва постерлар осилди, "Мирзиёевга овоз беринг!" деб номланган кортежлар ташкил этилди.\nСайловга тарғибот роликларига жалб қилинган таниқли актёрлар, журналистлар ва хонандалар “MIR21YOYEV” ёзуви туширилган кийимларда чиққанини кўриш мумкин эди.\nInstagram ижтимоий тармоғида президентлик сайлови арафасида янги #insonqadriuchun ҳештеги кенг тарқалди.\nКўплаб шоу-бизнес юлдузлари - Райҳон, Муниса Ризаева, Жавлон Шодмонов, Рашид Холиқов, шу билан биргаликда, инстаблогерлар ушбу ниқобдан фойдаланиб, ўз саҳифасига видео жойлаштирди ва сайловда Шавкат Мирзиёевга овоз беришга чақирди.\nМашҳур қўшиқчи Озода Нурсаидованинг “Инсон қадри учун” қўшиғи амалдаги президентнинг сайлов кампаниясининг норасмий гимнига айланди.\nШу йилнинг августда президентнинг яна бир ашаддий тарафдори Муниса Ризаева билан бирга “Шуҳрат” ордени билан тақдирланган Озода бу қўшиқни ижро этишга танлангани ҳам бежиз бўлмаса керак.\n2003 йилдан буён президент Ислом Каримов ўлимигача тақиқда бўлган Озода Нурсаидова қўшиғини “ўтган кунларни эслашга” бошлайди:\nОдамлар рост сўзин\nҚўрқувда қотган бу\nДадиллик йўқ эди,\nШиддат йўқ эди...\nБу сўзлар видеодаги қамоқдан чиқарилаётган одамларнинг яқинлари билан қучоқ очиб кўришаётгани, вайрона уйлар ва бузилган кўчаларда кетаётган ғамгин одамлар ва қариялар акслари манзарасида янграйди.\nКейинги сўзлар янграши билан саҳнага халқ билан мулоқот қилаётган президент Мирзиёев чиқади.\nБу барча одатнинг\nБитта номи бор -\nБу инсон қадридир,\nБу инсон қадри.\nОрада Озода ва Юлдуз Усмонованинг йиғлаётгани, ҳасрат қилаётган Ботир Зокиров ва марҳум Обид Асомовлар акслари кўринади. Бироқ, номаълум сабабларга кўра “Саҳнани соғиндик, юраклар ёниб, Қўшиқлар эскирди, тасмада қолиб, Ўн йиллар йиғладик ёлғиз қолганда, Тош қотган дилларни Худога солдик” деган қўшиқ матнидаги сўзлар унинг Интернетда чоп этилган вариантида тушиб қолдирилганини кўриш мумкин.\nКаримов ҳукмронлиги даврида санъаткорлар хўрлангани ҳақида сўзлаган ва олдинги даврда “эзилгани ва тепилгани”ни гапирган санъаткор Юлдуз Усмонова ҳам президент Шавкат Мирзиёевга овоз беришга даъват қилди.\n2016 йилда ҳам Юлдуз Ибрагимовна Шавкат Мирзиёевга овоз беришга чақирган эди.\nМарҳум биринчи президент даврида Усмонова Ислом Каримовни “Ислом сиёсатини баралла қўллаб-қувватлаган”, унга ва оила-аъзоларига қўшиқлар бағишлаган эди.\n“Америка Овозига” берган интервьюсида у Каримовни “тинчлик-хотиржамлик гарови” деб атаган, жонли эфирда Ислом Каримовга бағишлаб қўшиқ ҳам куйлаб берганди.\nШавкат Мирзиёев учун овоз беришга чақирган санъаткорлар навбатида DJ Piligrim тахаллуси остида ижод қилувчи Илҳом Йўлчиев ҳам турибди.\n5 йил олдин Мирзиёевни танлаганини айтган ижодкор “Мен учун ҳаммаси маъқул, ундан ташқари, менда бор ҳамма нарса учун миннатдорман ва уни қадрлайман!”, дея муддатдан олдин овоз бергани ҳақида ёзди.\nХонанда “MIR21YOYEV” ёзуви туширилган футболка-кепкаларни ҳам реклама қилди.\nПрезидентни улуғлаш тарихидан\nАмалдаги президент Шавкат Мирзиёевни кўкка кўтариш бўйича қўшиқчилар мусобақасини таниқли хонанда Дилфуза Исмоилова бошлаб берганди.\n2017 йилда басталанган "Омон бўлсин-эй" қўшиғида Дилфуза "Элим дея, юрт дея оқил ишни бошлаган мард ўғлоннинг йўлини айтинг ким ҳам тўсади? Омон бўлсин, бор бўлсин, шу гўзал юрт султони бор бўлсин" дея куйлади. Қўшиққа ишланган клипда Президент Мирзиёевнинг вилоятлардаги учрашувлари кадрлари акс этган.\nКейинроқ президентга атаб қўшиқ куйлашни бошқа хонандаю хофизлар ҳам урф қилди.\nУлар орасида марҳум президентнинг ҳозирда қамоқда ўтирган қизи Гулнора Каримова тадбирларидаги чиқишлари билан танилган “Божалар” гуруҳи солисти Жаҳонгир Позилжонов ҳам бор.\nЎзбекистон Маданият вазири Озодбек Назарбеков “Божалар”дан ҳам ўзиб кетди: у Шавкат Мирзиёевнинг ҳатто халққа қилган мурожаатномасига бағишлаб қўшиқ куйлади.\nВазир ўз композициясини "Ҳаёт гўзал” деб номлади.\n“Президентимизнинг охирги мурожаатларидан ҳеч кимнинг ичи ёнмай қолмади. Бу бизга тинчлик бермади. Тўлқинлантирди. Ёндирди. Ҳақиқий халқ отасини кўрдим шу мурожаатда. Халқимизга президент мурожаатини янада чуқурроқ етказиш мақсадида янги қўшиқ ёздик”, — деди Озодбек Назарбеков.\nОлдинги президент Ислом Каримовни мадҳ этган шоу-бизнеснинг айрим таниқли намояндалари 2016 йилда нафақат марҳум президент, балки унинг қамоқдаги қизи Гулнора Каримованинг озодликка чиқишини сўраб ҳам дуо қилган ва мадҳ этган эдилар. \nРасмийлар аввалига бундай кимўзар пойга салбий кўриниш акс этаётгани ва Каримов даврига тақлидга ўхшаб кетаётгани важидан уни дастакламади.\n"Ўзбекнаво" ўрнига ташкил қилинган "Ўзбекконцерт" давлат муассасасида бўлган мажлис муассаса директори вазифасини вақтинча бажарувчи Азамат Ҳайдаров давлат раҳбарига бағишланган қўшиқлар тақиқланишини маълум қилди.\n"Бу яхшиликка олиб келмайди. Мана шу ишни қилганлар тақдири нима билан тугади, ўзларингиз кўрдинглар-ку. Саҳнани соғинганлар қанақа аҳволга тушди. Қанча йиллар саҳнага, халққа чиқолмай юрди. Мана шулар бизга сабоқ бўлиши керак-да. Шу нарса кўз ўнгимизда бўлди-да. Бошқа мамлакатларни мақташлар, айрим нарсаларга учиб, Ўзбекистонни унутиб қўйишлар. Мана шу нарсаларга тақиқланади, чек қўямиз", - деган эди "Ўзбекконцерт"нинг ҳозирда марҳум мулозими.\nМаданият вазири ўринбосари Минҳожиддин Ҳожиматов эса, умуман “сиёсатни тушунмасдан сиёсат тўғрисида” куйловчи қўшиқчиларни танқид қилган эди.\nАммо орада бир муддат ўтиб, мадҳиялар яна урфга айланди - ЎзЛиДеП партиясидан президентликка даъвогар Шавкат Мирзиёев ҳақида танилган ва танилмаган шоирлар ҳам шеърлар битди, уни мадҳ этиш мақсадида қалам тебратди.\nШундай номаълум шоирлардан бири президентга атаб ёзилгани тахмин қилинаётган шеърини тақдим этган қисқа видео тармоқларда тарқади.\nОлдинроқ эса “илоҳий илҳом” билан ёзилгани айтилган “Янги Ўзбекистон стратегияси!” шеъри тармоқда муҳокамаларга сабаб бўлган эди.\nАйни муаллиф бундан аввал “Инвестиция киритинг, инвестиция”, “Ҳоким бўлиш осонмас, дўстим”, “Халқ банки”, “Ички ишлар органи ходимларига”, “Президентдан ўрганайлик матонатни” каби битиклари учун тармоқларда мазах қилинганди.\nЎзбекистонликларнинг 80 фоизи овоз берган янги сайланган эски президентни мадҳ этиш авжига чиқаётган бир даврда ўзини дифирамблар айтиш, кўкка кўтариш ва ортиқ даражада мақташдан сақлай олган санъаткорлар ҳам йўқ эмас.\nПрезидентлик сайловларидан четлаштирилган хонанда ва сиёсатчи, “Эрк” партияси вакили Жаҳонгир Отажонов бироз бошқача оҳангда қўшиқ куйлади.\nМуаззам Иброҳимова шеъри асосида яратилган қўшиғини Жаҳонгир Отажонов амалдорларнинг "сайловолди қилаётган ёлғонларига" бағишлаганини билдирди.\nПрезидент Каримовни мадҳ этиш мусобақаси


Бекатлар йўловчи учунми ёки… | Хабарлар | Самарқанд вилояти ҳокимлиги\nБекатлар йўловчи учунми ёки…\nҲаёт бу – кутиш. Ўта фалсафий гап бўлса-да, қайсидир маънода ҳақиқат бор бунда. Чунки, гоҳ қайсидир идора остонасида, гоҳ шифохонада, баъзан раҳбар қабулхонасида кутиб вақт ўтказамиз. Кўпчилигимиз эса бекатда транспорт кутамиз.\nКейинги пайтда юртимизда йўловчилар учун барча қулайликлар яратилган бекатлар пайдо бўлди – атрофи ойнаванд, юмшоқ ўриндиқлар, иситиш ва совутиш мосламалари ўрнатилган. Шу йўналишда қатнайдиган транспорт воситаларининг электрон рўйхати, WiFi тармоғи, телефон апаратларига қувват берувчи мосламаларгача мавжуд. Афсуски, бундай бекатлар кўп эмас.\nВилоятимизда ҳам бундай замонавий бекатлар саноқли холос. Аксарият бекатлар эса дўконга айланиб кетган. Бу ҳам етмагандек, атрофи турли хил ичимликлар тахлами ва бошқа маҳсулотлар билан тўлдириб ташланганки, мазкур ҳолат транспорт воситаларининг тўхташи, йўловчиларнинг автобусга чиқиб, тушишига халақит бермоқда.\nАмалдаги меъёрларга кўра, бекат учун ажратилган майдоннинг камида 70 фоизи йўловчи учун ажратилган бўлиши керак. Қолаверса, йўловчи бекатда ўз йўналишидаги транспорт келгунча кутиб туриши, нафасини ростлаб олиши лозим.\nСамарқанд шаҳридаги бекатларни ўрганар эканмиз бир ҳолат эътиборимизни тортди. Одатда, марказий кўчалар, яъни одам гавжум бўладиган жойлардаги бекатлар тадбиркорлар томонидан “обод” қилинган. Ажабланарлиси, улар томонидан мижозлари (майли шу ўринда йўловчи бўлмасин) учун бирор қулайлик яратилмаган.\nМисол учун, Рўдакий кўчасида “Нурли йўл”, “Даҳбед”, “Буюк Турон” сингари бекатларда йўловчилар учун етарли шароит йўқ. Бекат тадбиркорларнинг маҳсулотлари билан эгалланган.\nГагарин кўчасидаги бекатларда ҳам бу каби ҳолатларни кузатишингиз мумкин.\nШаҳар четида ёки йўловчи кўп тўпланмайдиган бекатлар эса тадбиркорлар билан бирга мутасаддиларнинг ҳам эътиборидан четда қолган. Уларнинг аксарияти ҳатто таъмирланмаган.\nХусусан, Гагарин кўчасининг вилоят фавқулодда вазиятлар бошқармаси рўпарасидаги ҳамда Самарқанд олимпия захиралари мажмуаси ёнида жойлашган икки бекат эътиборсизлик оқибатида бугун хароб ҳолга келиб қолган. Бекатдаги савдо дўконлари ичига чиқинди тўпланган. Аммо ушбу бекатларда йўловчиларнинг автобус кутиб турганига гувоҳ бўласиз.\nШу ўринда аксарият бекатларда автобусларнинг турнақатор бўлиб тизилиб қолиши нафақат йўловчиларга, балки йўлда ҳаракатланаётган бошқа транспорт воситаларига ҳам бир қанча муаммоларни келтириб чиқараётганини таъкидлаш жоиз.\nМасалан, шаҳардаги Даҳбед чорраҳасида, Мирзо Улуғбек кўчасидаги “Зебо”, “Университет ҳиёбони”, “Кафтархона бош бекати”, маҳаллий халқ тили билан айтиладиган “Поворот” бекатида тартибсизликларга гувоҳ бўласиз.\nШундай тартибсизликларни Иштихон тумани марказида ҳам кўриш мумкин. Туман кўп тармоқли марказий поликлиникаси рўпарасидаги бекат савдо дўконига айлантирилган. Транспорт воситалари, йўловчилар жуда серқатнов бўлган бу жойдаги савдо фаолияти бекатда автобус кутаётганлар учун ҳам, ҳайдовчилар учун ҳам ноқулайлик туғдирмоқда.\nТошкент-Бухоро йўналишидаги йўлнинг Иштихон тумани ҳудудида ҳам бундай “замонавий” бекатлар кун сайин кўпаймоқда. Ишонмайсизми? Ана, Азамат қишлоғи марказидаги дўкон-бекатда Дарон Мамадиевнинг ўрнига ўғли, ҳали мактаб ўқувчиси бўлган Озодбек савдо қилаётган экан. Бу ерда биринчи навбатда тозаликка риоя этилмаган.\nШу ҳудуддаги Оқчўрағоси бекатида ҳам туну кун савдо авжида. Транспорт воситаларининг бири кетиб, иккинчиси келади. Аммо, бу ерда ҳам йўловчиларнинг транспорт кутиши учун умуман шароит йўқ. Демак, бу ердаги бекат тўлалигича дўкон вазифасини бажармоқда.\nҲа, дарвоқе, яқин орада шу йўналишнинг ўзида яна бир нечта шундай дўкон бекатлар пайдо бўлса, ажабмас. Чунки, ҳозирда бу масканларнинг қурилиш ишлари бошлаган? Қовун қовундан ранг олади, деганларидек, бу бекатлар ҳам бошқалари сингари дўкон бўладими ёки бекатми, буни вақт кўрсатади.\nБекатларнинг дўконга айлантириб юборилишида “бекат-дўкон” эгалари айбланмоқда. Бу нотўғри демоқчи эмасмиз. Тўғри, бекатни савдо марказига айлантирган тадбиркорлар ноқонуний иш қилган. Аммо дўконга айланиб кетган бекат лойиҳасини қурилиш бошқармаси кўрмаганми? Улар кўрмаса, нега лойиҳани экспертизадан ўтказган ташкилот бу ҳолатга кўз юмиб, тасдиқлаб берган?\nМайли бекатлар “эгалари” бу ташкилотлардан қандайдир йўл билан лойиҳани ўтказишгандир, аммо унга эгалик ҳуқуқини чиқариб берган шаҳар ҳокимлиги қаерга қараган? Ахир эгалик ҳуқуқини чиқариш учун бутун бошли комиссиянинг хулосаси олинмайдими?\nЎйлаймизки, бу ташкилотлар бекатлар қай тарзда дўконга айланиб қолганлиги, муаммонинг ечими тўғрисида ўз муносабатларини билдиришади.\nАммо, кенг жамоатчиликнинг ҳақли эътирозларига сабаб бўлган, вилоят ҳокимлиги даражасида кўриб чиқилаётган бу ҳолатга энди ҳуқуқ-тартибот органлари қонуний баҳо берса тўғри бўларди.\nОхирги ўзгариш: 13/07/2019 09:03. Кўрилганлиги: 880\nМатериал манзили: https://samarkand.uz/press/news/bekatlar-yolovchi-uchunmi-yoki


Ўзбекистон ҳукумати озиқ-овқат захирасини яратишга қарор қилди - Фарғона.Ру ахборот агентлиги\n05:59 msk, 20 Апрель 2019\nЎзбекистон ҳукумати озиқ-овқат захирасини яратишга қарор қилди\n30.10.2018 13:48 msk\nТошкент бозоридаги сабзавотлар. East-fruit.com сайти фотоси\nЎзбекистон ҳукумати Қишлоқ хўжалиги вазирлиги ва бошқа ташкилотларга 2019 йил 1 январдан аҳолини йил давомида асосий озиқ-овқат маҳсулотлари билан узлуксиз равишда таъминлаш ва маҳсулотлар сифатини сақлаш, нархлар кўтарилишига йўл қўймаслик борасида топшириқ берди. Ҳукумат ишлаб чиқарувчи ва истеъмолчилар ўртасида зарур шартномалар тузилиши учун бир ҳафта муҳлат берди. Бу 25 октябрда қабул қилинган ва 26 октябрдан кучга кирган «Респyблика аҳолисини асосий турдаги озик-овкат маҳсулотлари билан узлуксиз ва кафолатли таъминлаш чора-тадбирлари тўғрисида» қарорида кўрсатилган, деб хабар беради Norma.Uz.\nҚарорда 2019 йuл 1 январдан бошлаб ички истеъмол бозорининг ижтимоий аҳамиятга эга асосий турдаги озиқ-овқат маҳсулотлари билан таъминланиши даражасини ушбу маҳсулотларни ишлаб чиқариш, экспортга ортиш ва импортдан келтириш ҳaжмларини ҳисобга олган ҳолда озиқ-овқат ресурсларини ишлаб чиқариш ва ишлатишнинг прогноз кўрсаткичлари орқaли баҳолаш тартиби жорий этилган.\nИшлаб чиқарувчи ва тайёрловчи ташкилотлар ўртасида қишлоқ хўжалиги маҳсулотларини сотиб олиш тўғрисидаги шартномалар 1 ноябргача тузилиши керак. Бу пайтгача мавжуд барча омборхона ва маҳсулотларни сақлаш учун совутгич биноларини тафтишдан ўтказилиши лозим.\n2018-2019 йиллар қиш ва баҳор мавсуми учун асосий тyрдаги қишлоқ хўжалиги маҳсулотларини зaхирага ғамлаш бўйича белгиланган ҳажмларни молиялаштириш "Ўзбекозиқовқатзахира" уюшмаси, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан жалб этилган тайёрлов ташкилотларининг ўз айланма маблағлари ва тижорат банкларининг имтиёзли кредитлари орқали амалга оширилади.\n«Ўзбекозиқовқатзахира» ташкилоти, Соғлиқни сақлаш вазирлиги, халқ ва мактабгача таълим муассасалари учун 2018/2019 йиллар қиш ва баҳор мавсуми учун асосий қишлоқ хўжалиги маҳсулотларини жамлаш ҳажмлари белгиланган. Жами 501,177 тонна қишлоқ хўжалиги маҳсулотлари, жумладан — 222.409 тонна картофель, 120.676 тонна пиёз, 91,617 тонна сабзи, 66.475 тонна гуруч захирага ғамлаш кўрсатилган.\nЎзбекистонда алоҳида озиқ-овқат маҳсулотлар захирасини яратиш ишлари 2017 йил президент қарори асосида ташкил этилганди. Ўшанда ҳукумат 445 минг тонна қишлоқ хўжалиги маҳсулотларини, жумладан 178 минг тонна картофель, 120 минг тонна пиёз, 89,5 минг тонна сабзи ва 57,4 минг тонна гуруч омборхоналарга йиғилган. Бундан ташқари, шу мақсадда хориждан 30 минг тонна шакар, 22,7 минг тонна картофель ва 1407 тонна парранда гўшти сотиб олинган.\nЗахирадаги мазкур маҳсулотлар февраль-май ойларида сотувга чиқарилиб, нархларнинг ортиб кетишини олдини олиши керак эди. Лекин бу даврга келиб кўпчилик маҳсулотлар сифатини йўқотди ва ўғирланди. Захирага жамғарилган пиёз маҳсулоти борасида муаммолар пайдо бўлди. Вазиятни сақлаб қолиш мақсадида Тошкентда «сифати ўзгарган» пиёз аҳолига бепул тарқатила бошланди. Бош прокуратура Тошкентдаги қишлоқ хўжалиги маҳсулотлари ўғирланишига доир жиноий иш қўзғатди. Пойтахтнинг барча йирик бозорлари директорлари қўлга олинди. Уларга захирадаги пиёз ва бошқа маҳсулотларни ўз вақтида сотувга чиқармаганлик айби қўйилди. Омборхонадаги товарлар апрелгача, айний бошламагунга қадар сотувга чиқарилмаган.


Хитой АҚШ санкциялари остида қолган Россияни қўллаб-қувватлашга ваъда берди - Zamin.uz\n23:50 / 26.04.2021\nХитой АҚШ санкциялари остида қолган Россияни қўллаб-қувватлашга ваъда берди\nФото: EPA / Ван Бенбин\nХитой бир томонлама санкциялар ва улардан фойдаланиш таҳдидларига қарши. Бу ҳақда Хитой Ташқи ишлар вазирлиги вакили Ван Венбин АҚШнинг Россияга қарши янги санкциялари тўғрисида фикр билдириш мобайнида айтиб ўтди, деб ёзади «РБК».\n«Биз бир томонлама санкцияларни ўзбошимчалик билан жорий қилиш ёки улардан фойдаланиш таҳдидига қаршимиз», — деди Венбин.\nУнинг таъкидлашича, Хитой ва Россия бир-бири билан умумий ҳамкорлик муносабатларини сақлаб келмоқда. Улар давлат суверенитетини ҳимоя қилиш масаласида бир-бирига кўмак беради.\n15 апрель куни Америка президенти Жо Байден Россияга қарши янги санкциялар киритди. Янги санкциялар Россиянинг АҚШдаги 2020 йилги президентлик сайловларига аралашиши, АҚШ ҳукумат идораларига қилинган киберҳужум ва Россиянинг Афғонистондаги америкаликларга қарши «Толибон» жангарилари билан тил бириктиргани билан боғлиқ.\nШунингдек, АҚШ ўнта россиялик дипломатни мамлакатдан чиқариб юборишга қарор қилди. Польша, Британия ва НАТО АҚШнинг Россияга қарши санкцияларини қўллаб-қувватлади. Хитой эса санкцияларини «бир томонлама» деб атаб, уларни қоралади.\nАҚШ янги санкцияларни қўллаганидан кейин Россия дарҳол жавоб чоралари кўрилишини эълон қилди. Москва АҚШ маъмуриятининг олти нафар амалдаги ва икки нафар собиқ юқори лавозимли амалдорларига мамлакатга киришни тақиқлаб қўйди.\nБундан ташқари, Москва АҚШ элчиси Жон Салливанга «маслаҳатлашиш учун» Вашингтонга жўнаб кетишни маслаҳат берганидан кейин элчи ҳам ватанига қайтиб келди. Давлат департаментининг хабар беришича, Салливан бир неча ҳафта АҚШда бўлади. Элчининг сўзларига кўра, у Путин ва Байденнинг эҳтимолий учрашувидан олдин Москвага қайтишни режалаштирмоқда. «Замин» янгиликларини «Вконтакти»да кузатиб боринг\nЯнгиликлар » Дунё » Хитой АҚШ санкциялари остида қолган Россияни қўллаб-қувватлашга ваъда берди


Кўзи ожиз кутубхоначилар: “Китоблар етишмайди, маошимиз жуда кам!”(+видео)\nБугунги кунда республикамизда 72 мингдан зиёд кўзи ожиз инсонлар яшайди.\nУларнинг 52 минг нафарга яқини эса китобхон. Юртимиздаги мавжуд 138 та кўзи ожиз инсонлар учун мўлжалланган кутубхоналарда 577 нафар кутубхоначи ишлайди.\nКутубхоналарда ишлайдиган ишчиларнинг аксарияти кўзи ожиз инсонлардир. Тизимда ишлаётган ходимларга яратилган шарт-шароитлар, муаммо ва камчиликларни ўрганиш мақсадида Республика марказий кўзи ожизлар кутубхонасига ташриф буюрдик.\nМарказда жами 40 нафарга яқин ходимлар ишлайди. Бу ердаги қўлланмаларнинг аксарияти брайль ёзувидаги китоблар ҳамда аудио китоблардир.\n— Кутубхонамизга кўпроқ олий ўқув юрти талаба ёшлари келишади, —дейди кутубхона директор ўринбосари Гулчеҳра Султонметова. — Улар орасида кейинчалик ҳаёти давомида кўзи ожиз бўлиб қолган инсонлар ҳам бор. Уларга брайль алифбосини ўзлаштиришга ёрдам берамиз. Ундан ташқари китобларни талабгорларнинг уйларига етказиб бериш хизмати ҳам бўлиб, бу асосан кутубхона ишчилари томонидан амалга оширилади.\nШунингдек, кутубхонада компьютер хонаси, овоз ёзиш студияси ҳамда босмахона ҳам мавжуд бўлиб, у ерда ҳам асосан кўзи ожиз инсонлар меҳнат қилишади. Овоз ёзиш студиясида аудио китоблар ёзилади. Сухандон матнни ўқиб беради, оператор уни аудио дискка ёзади. Кўзи ожиз инсонлар китобларни истаса брайль ёзувидаги кўринишда ўқиши, хоҳласа аудио овоз шаклида эшитиш имкониятига эга.\nТан олиш керакки кўзи ожиз ёки имконияти чекланган инсонларни ҳар қандай ташкилот ҳам жон-жон деб ишга қабул қилавермайди. Шу боис бундай инсонлар кўпроқ кутубхона ёки махсус мактаб интернатларда ишлашга мажбур. Кутубхона ишчилари пайтдан фойдаланиб 8 соатлик иш жараёнида уларга тўланадиган маошлар жуда озлигини, имкон қадар маошларини ошириш чораларини кўрилишини таъкидлашди. Улар ҳам соғлом одамлар қатори фарзандларини олий ўқув юртларида ўқитиш, кредит тўловларини тўлашда қийналиб қолаётганларини билдиришди.\nАслида бу каби инсонларни ёруғ оламни кўра олмасликларининг ўзи катта бир фожиадир. Начора, тақдирнинг кечмишларига кўниб, яшашга мажбурдирлар. Улар орасида ҳам жаҳон чемпионлари, моҳир рассомлар, санъаткору ҳунармандлар етишиб чиқаётганини барчамиз кўриб, хайратланиб турибмиз.\nШундай экан, кўзи ожиз ҳамда ногиронлиги бор шахсларнинг иқтисодий аҳволини яхшилаш, улар учун ҳам турли сохаларда иш ўринлари яратишдаги чора-тадбирлар ижросини тезлаштириш муҳим масалалардан бири.\n<iframe width="1350" height="480" src="https://www.youtube.com/embed/75B_FSNJ2HY" title="YouTube video player" frameborder="0" allow="accelerometer; autoplay; clipboard-write; encrypted-media; gyroscope; picture-in-picture" allowfullscreen></iframe>\nНишонбой Абдувоитов (видео) ЎзА


Пойтахтимизда кўзгазмалар мавсуми очилди | Uzbekistan Today\nБош саҳифа / Бизнес ва инновация / Пойтахтимизда кўзгазмалар мавсуми очилди\nПойтахтимизда кўзгазмалар мавсуми очилди\nБугун «Ўзэкспомарказ»да ITE Uzbekistan баҳорги кўргазмалар мавсуми очилди. Бир неча кун давомида UzBuild 17-қурилиш кўргазмаси, MebelExpo Uzbekistan мебель ва ёғочга ишлов бериш 13-кўргазмаси ва Aqua-Therm Tashkent иқлим ва сув таъминоти қурилмалари 5-кўргазмаси бирданига бўлиб ўтади.\nЖорий йилда UzBuild жаҳоннинг 19 та мамлакатидан 140 та компаниялари стендларини бирлаштиради. Бундан ташқари, Германия, Италия ва БАА компанияларнинг миллий стендларни намойиш қилади. Статистик маълумотларга кўра, кўргазма қатнашчиларининг 75 %и — бу халқаро компаниялар. Дунё қурилиш саноатидаги кўрсаткичлар ўзбекистонлик ҳамкорлар билан муносабатларни ривожлантиришга қизиқиш юқорилигидан гувоҳлик беради. Аввалги йилдаги кўргазмага 13–14 минг одам ташриф буюрганди, ташкилотчилар бу йилги кўргазма янада каттароқ қизиқиш уйғотишига умид қилмоқдалар.\nMebelExpo Uzbekistan кўргазмасида эса 15 та давлатдан 90 дан кўпроқ компания ўз маҳсулоти билан иштирок этади. Ташкилотчилар қайд этишича, охирги вақтларда ўзбекистонлик вакиллар сони ошиб бормоқда. Агар 2015 йилда қатнашчилар орасида маҳаллий бозоримиздан 17 компания иштирок этган бўлса, жорий мавсумда уларнинг сони 26 тагача ортди.\nAqua-Therm Tashkent беш йилдан бери иштирокчиларнинг барқарор ўсишини кўрсатмоқда. Агар 2012 йилги биринчи экспозицияда 19 та стенд бўлган бўлса, бугунги кунда атнашчилар сони 55 та компанияга қадар ўсди.